text:
Zamkatimu
© 2014 Watch Tower Bible and Tract Society of Pennsylvania
N’chifukwa Chiyani Anthu Abwino Nawonso Amakumana Ndi Mavuto? 4
Mulungu Adzachotsa Mavuto Onse Padzikoli 7
Kodi Mungatani Kuti Muzilangiza Bwino Ana Anu? 10
Kodi N’zotheka Kuona Mulungu Yemwe Ndi Wosaoneka? 14
Kuyankha Mafunso a M’Baibulo 16
MUNGAPEZE YANKHO LA M’BAIBULO LA FUNSO ILI—Kodi Masoka Achilengedwe N’chilango Chochokera kwa Mulungu?
(Fufuzani pa mawu akuti, ZIMENE BAIBULO LIMAPHUNZITSA > KUYANKHA MAFUNSO A M’BAIBULO)
NKHANI YA PACHIKUTO | N’CHIFUKWA CHIYANI ANTHU ABWINO NAWONSO AMAKUMANA NDI MAVUTO?
Mayi wina wazaka 35, dzina lake Smita,* yemwe ankakhala mumzinda wa Dhaka ku Bangladesh, ankadziwika kuti anali wachikondi komanso woganizira ena. Anthu ankaona kuti mayiyu anali wolimbikira ntchito, banja lake linkayenda bwino komanso ankathandiza ena kuti adziwe Mulungu. Koma Smita anadwala mwadzidzidzi, n’kumwalira pasanathe mlungu umodzi. Zimenezi zinamvetsa chisoni kwambiri anthu a m’banja lake komanso anzake.
James ndi mkazi wake, omwe onse anali azaka za m’ma 30, ankakhala ku New York. Mofanana ndi Smita, iwonso ankadziwika kuti anali anthu abwino. Pa nthawi ina, anapita kudera lakumadzulo kwa dziko la United States kukacheza kwa anzawo. Koma chomvetsa chisoni n’choti sanabwererenso. Ali komweko, anachita ngozi yoopsa ya galimoto ndipo anafa n’kusiya abale ndi anzawo akuntchito manja ali m’khosi.
Masiku ano, mavuto ali ponseponse. Asilikali ambirimbiri komanso anthu osalakwa amafa pa nkhondo. Anthu enanso osalakwa amavutika chifukwa cha zinthu zophwanya malamulo ndi zachiwawa zimene anthu ena amachita. Palinso anthu ambiri amene amavutika chifukwa cha ngozi komanso chifukwa cha kulumala atadwala matenda oopsa. Izi zimachitikira aliyense kaya wolemera, wosauka, wamkulu kapenanso mwana. Ngozi zadzidzidzi, monga kusefukira kwa madzi, zimatha kusesa mudzi kapena dera lonse mosasankha. Ndiponso anthu ambiri amasankhana mitundu komanso amachita zinthu mwatsankho, ndipo mwina inunso mwavutikapo chifukwa cha zinthu zoterezi.
Choncho, n’zosadabwitsa kuti anthu amadzifunsa kuti:
N’chifukwa chiyani anthu abwino nawonso amakumana ndi mavuto?
Kodi Mulungu ndi amene amachititsa mavutowa?
Kodi mavutowa amangochitika mwangozi kapena anthu ndi amene amawachititsa?
Kodi anthu amavutika chifukwa cha zoipa zomwe anachita m’moyo wina umene anali nawo asanabadwe moyo uno?
Ngati kuli Mulungu Wamphamvuyonse, n’chifukwa chiyani sateteza anthu abwino kuti asamakumane ndi mavuto?
Kodi mavutowa adzatha?
Kuti tipeze mayankho a mafunso amenewa, tikufunikira kudziwa kaye mayankho a mafunso ofunika kwambiri awa: N’chifukwa chiyani zoipa zimachitika? Ndipo kodi Mulungu adzachita chiyani kuti athetse mavutowa?
^ ndime 3 Mayina asinthidwa.
NKHANI YA PACHIKUTO | N’CHIFUKWA CHIYANI ANTHU ABWINO NAWONSO AMAKUMANA NDI MAVUTO?
Chifukwa choti Yehova Mulungu* ndi amene analenga zonse komanso ndi wamphamvu kuposa aliyense, anthu ambiri amaganiza kuti ndi amene amapangitsa chilichonse chimene chimachitika padziko lapansili, kuphatikizapo zoipa. Komabe, taonani zimene Baibulo limafotokoza ponena za Mulungu woona.
“Yehova ndi wolungama m’njira zake zonse.”—Salimo 145:17.
“Njira zake zonse ndi zolungama. Mulungu wokhulupirika, amene sachita chosalungama. Iye ndi wolungama ndi wowongoka.”—Deuteronomo 32:4.
“Yehova ndi wachikondi chachikulu ndi wachifundo.”—Yakobo 5:11.
Mulungu si amene amachititsa kuti zinthu zoipa zizichitika. Nanga kodi ndi iyeyo amene amapangitsa kuti anthu azichita zoipa? Ayinso. Baibulo limati: “Munthu akakhala pa mayesero asamanene kuti: ‘Mulungu akundiyesa.’” Chifukwa chiyani? “Pakuti Mulungu sangayesedwe ndi zinthu zoipa ndipo iye sayesa munthu ndi zinthu zoipa.” (Yakobo 1:13) Mulungu samayesa munthu pomuchititsa kuti azichita zinthu zoipa. Choncho, Mulungu sachita zinthu zoipa komanso sachititsa kuti anthu azichita zoipa. Ndiye kodi n’chiyani chimachititsa kuti zinthu zoipa zizichitika padzikoli?
Lemba la Mlaliki 9:11 limatiuza chinthu china chimene chimapangitsa kuti anthu azivutika. Limati: “Nthawi yatsoka ndi zinthu zosayembekezereka zimagwera onsewo.” Zinthu zosayembekezereka kapena ngozi zikachitika, anthu ena amatha kufa chifukwa choti pa nthawi ya ngoziyo, iwowo anali pamalopo. Pafupifupi zaka 2,000 zapitazo, Yesu Khristu ananena za ngozi ina, pamene nsanja inagwa n’kupha anthu 18. (Luka 13:1-5) Sikuti anthuwa anafa chifukwa choti anali ochimwa kwambiri kuposa anthu ena, koma n’chifukwa choti pa nthawi imene nsanjayo inkagwa, iwowo anali pamalopo. Komanso mu January 2010, ku Haiti kunachitika chivomezi choopsa ndipo anthu oposa 300,000 anafa pa ngoziyi. Anthuwa anafa mosatengera kuti anali ndani ndiponso ankachita zotani pa moyo wawo. Komanso matenda akhoza kugwira munthu aliyense pa nthawi iliyonse.
N’chifukwa chiyani Mulungu sateteza anthu abwino kuti asakumane ndi mavuto?
Koma ena amafunsa kuti: ‘N’chifukwa chiyani Mulungu saletsa kuti zoipa zisamachitike? Nanga n’chifukwa chiyani sateteza anthu abwino kuti zoipa zisawachitikire?’ Mulungu akanakhala kuti amachita zimenezi, zikanasonyeza kuti amadziwiratu kuti zinthu zoipa zichitika, zoipazo zisanachitike. Ndi zoona kuti Mulungu ali ndi mphamvu zodziwiratu zam’tsogolo. Komabe mfundo imene tiyenera kuiganizira ndi yakuti: Kodi Mulungu nthawi zonse amagwiritsa ntchito mphamvu zakezi kudziwiratu chilichonse chimene chingachitike?—Yesaya 42:9.
Baibulo limati: “Mulungu wathu ali kumwamba. Chilichonse chimene anafuna kuchita anachita.” (Salimo 115:3) Choncho, Yehova amachita zinthu akaona kuti pakufunika kuchita zimenezo. Sikuti iye amangochita zinthu chifukwa choti angathe kuchita chilichonse. N’chimodzimodzinso ndi nkhani yodziwiratu zam’tsogolo. Iye amachita kusankha ngati akufuna kudziwiratu za zinthuzo kapena ayi. Mwachitsanzo, zinthu zitafika poipa kwambiri m’mizinda ya Sodomu ndi Gomora, Mulungu anauza Abulahamu kuti: “Nditsikirako kuti ndikaone ngati akuchitadi monga mwa kudandaula kumene ndamva ndiponso ngati zochita zawo zilidi zoipa choncho. Ndikufuna ndidziwe zimenezi.” (Genesis 18:20, 21) Izi zikusonyeza kuti kwa nthawi ndithu, Yehova anasankha kuti asadziwe zimene zinkachitika m’mizinda imeneyi. Zimenezi zikusonyeza kuti nthawi zina Yehova amasankha kuti asadziwiretu zinthu zinazake. (Genesis 22:12) Koma zimenezi sizikusonyeza kuti Mulungu si wangwiro kapena kuti mphamvu zake ndi zochepa. Tikutero chifukwa Baibulo limati, “ntchito yake ndi yangwiro.” Choncho amagwiritsa ntchito bwino mphamvu zake zotha kudziwiratu zam’tsogolo ndipo amachita zimenezi mogwirizana ndi cholinga chake. Sikuti nthawi zonse iye amakakamiza anthu kuti achite zimene iyeyo akufuna.* (Deuteronomo 32:4) Ndiye kodi zimenezi zikutiuza chiyani? Zikutiuza kuti: Ngakhale kuti Mulungu ali ndi mphamvu zodziwiratu chilichonse, amachita kusankha zimene akufuna kudziwiratu.
Mavuto ena amene amachitika m’dzikoli amayambitsidwa ndi anthu. Baibulo limafotokoza zimene zimachitika kuti munthu afike pochita zinthu zoipa. Limati: “Munthu aliyense amayesedwa mwa kukopedwa ndi kukodwa m’chilakolako chake. Ndiye chilakolako chikatenga pakati, chimabala tchimo. Nalonso tchimo likakwaniritsidwa, limabweretsa imfa.” (Yakobo 1:14, 15) Choncho munthu akachita zinthu zoipa zimene wakhala akuzilakalaka amakumana ndi mavuto. (Aroma 7:21-23) Kuyambira kale, anthu akhala akuchita zinthu zoipa kwambiri ndipo izi zimabweretsa mavuto adzaoneni. Komanso anthu oipa amachititsa kuti anthu ena ayambe kuchita zoipa.—Miyambo 1:10-16.
Anthu akhala akuchita zinthu zoipa kwambiri ndipo izi zabweretsa mavuto osaneneka
Koma mwina mungafunse kuti, ‘N’chifukwa chiyani Mulungu salepheretsa anthu kuchita zinthu zoipa?’ Kuti tiyankhe funsoli, tiyeni tiganizire mmene Mulungu analengera anthu. Baibulo limati Mulungu analenga munthu m’chifaniziro chake. Zimenezi zikusonyeza kuti anthu angathe kusonyeza makhalidwe amene Mulungu ali nawo. (Genesis 1:26) Ndipotu Mulungu anapatsa anthu ufulu wosankha. Choncho anthu angathe kusankha kumukonda komanso kuchita zimene iye amafuna. (Deuteronomo 30:19, 20) Zikanakhala kuti Mulungu amangokakamiza anthu kuti azichita zimene iyeyo akufuna, kodi sikukanakhala kuwalandanso ufuluwo? Ndiye kutitu anthu akanakhala ngati makina amene amangochita zinthu mogwirizana ndi mmene anawapangira basi. Bwenzi zilinso chimodzimodzi zikakhala kuti Mulungu analemberatu chilichonse chimene chidzachitike pa moyo wathu. Komatu n’zosangalatsa kudziwa kuti Mulungu anatilemekeza potipatsa ufulu wosankha zochita pa moyo wathu. Komabe zimenezi sizikutanthauza kuti mavuto amene anthu amayambitsa padzikoli adzapitirira mpaka kalekale.
Mutafunsa munthu amene ali m’chipembedzo chachibuda kapena chachihindu funso lomwe lili pachikuto cha magazini ino, mwina angayankhe kuti, “Anthu abwino amavutika chifukwa cha zoipa zomwe anachita m’moyo wina umene anali nawo asanabadwe moyo uno. Ndipo anthu amenewa akukolola zimene anadzala m’moyo wapitawo.”*
Kuti tidziwe ngati chiphunzitsochi chili cholondola, tiyeni tione zimene Baibulo limaphunzitsa pa nkhani ya imfa. Anthu oyamba ankakhala m’munda wa Edeni ndipo Mulungu anali atauza Adamu kuti: “Zipatso za mtengo uliwonse wa m’mundamu uzidya ndithu. Koma usadye zipatso za mtengo wodziwitsa chabwino ndi choipa. Chifukwa tsiku limene udzadya, udzafa ndithu.” (Genesis 2:16, 17) Adamu akanamvera Mulungu, bwenzi atakhala ndi moyo kwamuyaya. Choncho, imfa inabwera chifukwa choti Adamu sanamvere Mulungu ndipo anachimwa. Ndiyeno iye atabereka ana, ‘imfa inafalikira’ kwa anawo ndipo kenako kwa anthu onse. (Aroma 5:12) N’chifukwa chake Baibulo limati: “Malipiro a uchimo ndi imfa.” (Aroma 6:23) Limatinso: “Munthu amene wafa wamasuka ku uchimo wake.” (Aroma 6:7) M’mawu ena tingati, munthu akamwalira amakhala kuti wapereka malipiro a machimo ake.
Anthu ambiri amene amakhulupirira kuti munthu amavutika chifukwa cha zoipa zomwe anachita asanabadwe moyo uno, sadandaula kwambiri ndi mavuto amene iwowo komanso anthu ena akukumana nawo. Iwo amaona kuti akukolola zimene anafesa. Koma vuto ndi loti anthu amenewa sakhala ndi chiyembekezo choti zinthu zoipa zidzatha. Amaona kuti chimene chingathandize munthu kuti asiye kuvutika, n’kuphunzira zinazake komanso kukhala ndi makhalidwe abwino. Amati zimenezi zingathandize kuti akadzafa, asadzabadwenso kwina n’kumakazunzika. Koma izi n’zosagwirizana ndi zimene Baibulo limaphunzitsa.*
Komatu amene anayambitsa mavuto padzikoli si anthu. Satana Mdyerekezi, yemwe poyamba anali mngelo wokhulupirika wa Mulungu, “sanakhazikike m’choonadi” ndipo anachititsa kuti anthu oyamba achimwire Mulungu. (Yohane 8:44) Iye anachita zimenezi m’munda wa Edene. (Genesis 3:1-5) Yesu Khristu ananena kuti Satana ndi ‘woipa’ komanso “wolamulira wa dziko.” (Mateyu 6:13; Yohane 14:30) Masiku ano anthu ambiri amatsatira zofuna za Satana ndipo sachita zimene Yehova amafuna. (1 Yohane 2:15, 16) N’chifukwa chake lemba la 1 Yohane 5:19 limati: “Dziko lonse lili m’manja mwa woipayo.” Palinso angelo ena oipa amene anachimwira Mulungu n’kugwirizana ndi Satana. Baibulo limasonyeza kuti Satana ndi ziwanda zake “akusocheretsa dziko lonse lapansi kumene kuli anthu.” Komanso akubweretsa ‘tsoka padziko lapansili.’ (Chivumbulutso 12:9, 12) Choncho Satana Mdyerekezi ndiye woyenera kuimbidwa mlandu kwambiri chifukwa ndi amene anayambitsa mavuto padzikoli.
Monga taonera, Mulungu si amene amachititsa kuti anthu, kaya oipa kapena abwino, azivutika. M’malomwake iye walonjeza kuti adzachotsa mavuto onse. Nkhani yotsatirayi ikufotokoza zimenezi.
^ ndime 3 Baibulo limanena kuti dzina la Mulungu ndi Yehova.
^ ndime 11 Kuti mudziwe chifukwa chake Mulungu walola kuti zoipa zizichitika, werengani mutu 11 m’buku lakuti, Kodi Baibulo Limaphunzitsa Chiyani Kwenikweni? lofalitsidwa ndi Mboni za Yehova.
^ ndime 16 Kuti mudziwe zambiri za chiphunzitso choti anthu amavutika chifukwa cha zoipa zomwe anachita asanabadwe moyo uno, onani kabuku kachingelezi kakuti, What Happens to Us When We Die? Kabukuka ndi kofalitsidwa ndi Mboni za Yehova.
^ ndime 18 Kuti mudziwe zimene zimachitika munthu akamwalira komanso chiyembekezo choti akufa adzauka, werengani mutu 6 ndi 7 m’buku lakuti, Kodi Baibulo Limaphunzitsa Chiyani Kwenikweni?
NKHANI YA PACHIKUTO | N’CHIFUKWA CHIYANI ANTHU ABWINO NAWONSO AMAKUMANA NDI MAVUTO?
Baibulo limatiuza momveka bwino zimene Yehova ndi Mwana wake, Yesu Khristu, adzachite pothetsa mavuto omwe Satana anayambitsa padzikoli. Limati: “Mwana wa Mulungu [Yesu] anaonekera kuti awononge ntchito za Mdyerekezi.” (1 Yohane 3:8) M’dzikoli mwadzaza anthu adyera, achidani komanso oipa ndipo posachedwapa anthu amenewa awonongedwa. Ponena za Satana Mdyerekezi, yemwe ndi “wolamulira wa dzikoli,” Yesu analonjeza kuti ‘adzaponyedwa kunja.’ (Yohane 12:31) Kenako Mulungu adzakhazikitsa dziko latsopano lolungama ndipo anthu azidzakhala mwamtendere chifukwa Satana kudzakhala kulibe.—2 Petulo 3:13.
Nanga kodi n’chiyani chidzachitike kwa anthu amene akupitirizabe kuchita zoipa ndipo safuna kusintha? Baibulo limanena momveka bwino zomwe zidzachitikire anthu oterewa. Limati: “Owongoka mtima ndi amene adzakhale m’dziko lapansi, ndipo opanda cholakwa ndi amene adzatsalemo. Koma oipa adzachotsedwa padziko lapansi ndipo achinyengo adzazulidwamo.” (Miyambo 2:21, 22) Choncho anthu ochita zoipa sadzachititsanso kuti anthu ena azichita zoipa. M’kupita kwa nthawi, anthu omvera adzakhala angwiro chifukwa uchimo umene anatengera kwa Adamu udzakhala utatha.—Aroma 6:17, 18; 8:21.
M’dziko latsopano limenelo, kodi Mulungu adzachita zotani zimene zidzathandize kuti anthu asamachitenso zoipa? Sikuti adzalanda anthu ufulu wosankha zochita, kuti anthuwo azingochita zinthu ngati maloboti. Koma adzawaphunzitsa kuti azitsatira malamulo ake ndipo adzawathandiza kuti asamachitenso zoipa.
Mulungu adzachotsa zinthu zonse zimene zimayambitsa mavuto padzikoli
Nanga kodi Mulungu adzachita chiyani kuti ngozi komanso masoka achilengedwe zisamachitike? Iye analonjeza kuti posachedwapa Ufumu wake uyamba kulamulira dzikoli. Yesu Khristu, yemwe ndi Mfumu imene iye anasankha, ali ndi mphamvu zochiritsa odwala. (Mateyu 14:14) Alinso ndi mphamvu zoti angathe kuletsa masoka achilengedwe kuti asachitike. (Maliko 4:35-41) Choncho mavuto onse amene amayamba chifukwa cha ‘masoka ndi zinthu zosayembekezereka,’ adzatha. (Mlaliki 9:11) Mu Ufumu wa Khristu, anthu sadzakumananso ndi mavuto alionse.—Miyambo 1:33.
Nanga bwanji za anthu ambirimbiri amene anamwalira chifukwa cha mavuto osiyanasiyana? Yesu atatsala pang’ono kuukitsa Lazaro, yemwe anali mnzake wapamtima, anati: “Ine ndine kuuka ndi moyo.” (Yohane 11:25) Izi zikusonyeza kuti Yesu ali ndi mphamvu zotha kuukitsa anthu amene anamwalira.
Ngati mukufuna kudzakhala m’dziko lopanda mavuto, limene Mulungu walonjezali, tikukulimbikitsani kuti muyambe kuphunzira Baibulo kuti mudziwe zambiri zokhudza Mulungu woona komanso zimene adzachite m’tsogolo. A Mboni za Yehova a m’dera lanu ndi okonzeka kukuthandizani kuchita zimenezi. Tikukulimbikitsani kuti mulankhule nawo za nkhaniyi kapena mulembe kalata pogwiritsa ntchito adiresi ya m’dziko lanu pa ma adiresi omwe ali patsamba 2 la magaziniyi.
BAIBULO LIMASINTHA ANTHU
CHAKA CHOBADWA: 1958
DZIKO: ITALY
POYAMBA: NDINALI M’GULU LA ZIGAWENGA
Ndinabadwira mumzinda wa Rome m’dera limene kunkakhala anthu ambiri osauka. Ndinakulira m’matauni osiyanasiyana a mumzinda womwewu ndipo tinkakhala movutika kwambiri. Mayi anga enieni sindinkawadziwa, ndipo sindinkagwirizana kwenikweni ndi bambo anga. Kudera limene tinkakhalali kunkachitika zinthu zachiwawa zambiri moti ndinangozizolowera.
Mmene ndinkakwanitsa zaka 10, n’kuti nditayamba kale kuba ndipo ndili ndi zaka 12, ndinachoka panyumba. Sindinkati ndamangidwa liti moti nthawi zambiri bambo anga ankakanditenga kupolisi n’kubwerera nane kunyumba. Ndinali wachiwawa komanso ndinkalusira aliyense moti ndinkangokhalira kukangana ndi anthu. Ndili ndi zaka 14, ndinachokeratu panyumba ndipo sindinabwererenso. Ndinkakhala m’misewu ndipo ndinayamba kugwiritsa ntchito mankhwala osokoneza bongo. Nthawi zambiri ndinkagona m’magalimoto a anthu n’kuchokamo m’bandakucha. Ndikatero ndinkafufuza madzi oti ndisukusule.
Ndinajaila kuba moti ndinkaba chilichonse, kaya m’zikwama za anthu kapena kuthyola nyumba usiku. Anthu onse a m’dera lathu ankandidziwa kuti ndine mbava. Pasanapite nthawi ndinalowa m’gulu lina la zigawenga ndipo izi zinachititsa kuti ndiphunzirenso kuba m’mabanki. Chifukwa choti ndinkaoneka woopsa komanso ndinali wankhanza, anthu onse a m’gululi ankandipatsa ulemu. Paliponse ndinkakhala ndi mfuti moti usiku, inkakhala ili pansi pa pilo. Zinthu monga chiwawa, kugwiritsa ntchito mankhwala osokoneza bongo, kuba, kutukwana komanso kuchita chiwerewere, zinali kudya kwanga. Apolisi ankangokhalira kundisakasaka ndipo ndinali kabwerebwere wa kundende.
Nthawi ina nditatuluka kundende, ndinapita kukaona mayi anga aang’ono. Sindinkadziwa kuti iwowo komanso ana awo awiri anali atakhala a Mboni za Yehova. Tsiku lina, anandipempha kuti ndipite nawo ku misonkhano yawo ku Nyumba ya Ufumu. Ndinapitadi, n’cholinga choti ndikangoona kuti kumachitika zotani. Titafika, ndinaumirira kukhala pafupi ndi khomo n’cholinga choti ndiziona aliyense wolowa ndi wotuluka. Ndipotu mfuti yanga ija inali ili pambali panga.
Zimene zinachitika kumsonkhanowu zinasintha moyo wanga. Ndinkangoona ngati ndili m’dziko lina. Anthu onse anali osangalala ndi aubwenzi ndipo anandipatsa moni mwansangala. Anthuwa ankaonekanso kuti anali okoma mtima komanso achikondi chopanda mpeni kumphasa. Zimenezi zinali zachilendo kwambiri kwa ine.
Ndinayamba kuphunzira Baibulo ndi a Mboni za Yehova. Zimene ndinkaphunzira zinandithandiza kuona kuti ndiyenera kusintha moyo wanga. Mwachitsanzo, ndinazindikira kuti ndiyenera kusiya kucheza ndi anthu a m’gulu la zigawenga lija. Choncho ndinatsatira malangizo a palemba la Miyambo 13:20 akuti: “Munthu woyenda ndi anthu anzeru adzakhala wanzeru, koma wochita zinthu ndi anthu opusa adzapeza mavuto.” Kuchita zimenezi sinali nkhani yophweka, komabe Yehova anandithandiza moti ndinasiyadi kucheza nawo.
Ndinayamba kudziletsa kuchita zinthu zoipa
Koma panalinso zinthu zambiri zimene ndinkafunika kusintha. Mwachitsanzo, ndinayesetsa mpaka ndinasiya kusuta fodya komanso kugwiritsa ntchito mankhwala osokoneza bongo. Ndinametanso tsitsi langa lomwe linali lalitali, ndinasiya kutukwana, kuvala ndolo ndiponso ndinayamba kudziletsa kuchita zinthu zoipa.
Mwachibadwa sindinkakonda kuwerenga komanso kuphunzira, choncho zinkandivuta kwambiri kuwerenga Baibulo komanso kumvetsa zimene ndikuwerengazo. Komabe ndinachita khama ndipo ndinaona kuti zimenezi zinandithandiza kuti ndiyambe kukonda Yehova. Ndinaonanso kuti zomwe ndinkawerengazo zinayamba kusintha moyo wanga moti ndinayamba kuona kufunika kochita zabwino. Nthawi zambiri ndinkakhala ndi maganizo oti mwina Yehova sangandikhululukire zinthu zoipa zomwe ndinachita. Koma ndinkaganizira nkhani ya Mfumu Davide, yemwe anachita machimo akuluakulu ndipo atalapa, Yehova anamukhululukira. Zimenezi zinkandilimbitsa mtima ndipo ndinkaona kuti nanenso Yehova angathe kundikhululukira.—2 Samueli 11:1–12:13.
Chinthu china chomwe chinandivuta kwambiri kuchita, ndi kulalikira kunyumba ndi nyumba limodzi ndi a Mboni anzanga. (Mateyu 28:19, 20) Ndinkaopa kuti mwina ndingakumane ndi anthu amene m’mbuyomo ndinawachitira zoipa. Koma patapita nthawi ndinasiya kuchita mantha ndipo ndinkalalikira mosavuta. Ndinkasangalala kwambiri kuthandiza anthu kuphunzira zokhudza Atate wathu wakumwamba, yemwe ndi wokhululuka.
Ndikuona kuti kuphunzira za Yehova kwapulumutsa moyo wanga. Anzanga ambiri akale aja ali m’ndende ndipo ena anamwalira, koma ineyo ndine wosangalala komanso ndili ndi chiyembekezo cha moyo wosatha. Ndaphunzira kukhala wodzichepetsa, womvera komanso wodziletsa. Zimenezi zathandiza kuti ndizikhala bwino ndi anthu. Ndinakwatira mkazi wokongola, dzina lake Carmen, ndipo banja lathu ndi losangalala kwambiri. Ine ndi mkazi wangayu timasangalala kuthandiza anthu kuphunzira Baibulo.
Panopa ndimapitanso kubanki, osati kukaba koma kukagwira ntchito yoyeretsa m’bankimo.
“Ndinkati ndikamva kulira kwa galimoto, ndimangoti mwina ndi Jordan akubwera. Nthawi imene tinamuuza kuti azikhala atafika panyumba inali itadutsa ndipo aka kanali kachitatu kuti abwere mochedwa. Ndinkada nkhawa ndipo ndinkangodzifunsa kuti, ‘Mwana ameneyu ali kuti? Kodi ali bwinobwino? Koma ameneyu akudziwa kuti akachedwa kubwera ife timada nkhawa?’ Mmene ankafika, ndinali nditalusa kwambiri.”—GEORGE.
“Tsiku lina ndinamva mwana wanga wina akulira mofuula, ndipo ndinada nkhawa kuti akulira chiyani. Nditacheuka, ndinamuona akulira momvetsa chisoni kwinaku atagwira mutu. Kamchimwene kake kazaka 4 kanali katamukhoma.”—NICOLE.
“‘Sindinabetu ine ndalamayi, ndangoitola.’ Natalie, mwana wathu wamkazi wazaka 6, ananena zimenezi m’maso muli gwa. Iye anakana kwamtuwagalu kuti sanabe. Zimenezi zinatikhudza kwambiri moti mpaka tinagwetsa misozi chifukwa tinkadziwa kuti akunama.”—STEPHEN.
NGATI ndinu kholo, mwina nthawi ina zoterezi zinakuchitikirani. N’kutheka kuti munadzifunsapo kuti: “Kodi mwana ameneyu tim’patse chilango chotani? Kodi ndi bwino kupatsa mwana chilango akalakwitsa zinazake?
M’Baibulo, mawu akuti kulanga samangotanthauza kupereka chilango. Mawuwa amatanthauzanso kulangiza, kuphunzitsa komanso kudzudzula. Koma satanthauza kuchitira munthu nkhanza.—Miyambo 4:1, 2.
Kulangiza mwana kuli ngati ulimi wa zipatso. Mlimi amafunika kukumba maenje, kuthira manyowa, kuchotsa udzu, kuthirira mitengoyo komanso kuiteteza ku tizilombo. Mitengoyo ikamakula, mlimi amafunika kuidulira kuti izikula bwino. Iye amazindikira kuti kuchita zonsezi kumathandiza kuti adzakolole zipatso zabwino. Mofanana ndi zimenezi, makolo nawonso amayesetsa kusamalira ana awo m’njira zosiyanasiyana. Koma nthawi zina amafunika kulanga komanso kudzudzula ana awo. Kuchita zimenezi kumathandiza kuti mwana asiye khalidwe lolakwika komanso kuti akule bwino ngati mmene kudulira mtengo kumathandizira. Komansotu mlimi akamadulira mtengo, amaudulira mosamala kuopera kuti ungawonongeke. Mofanana ndi zimenezi, makolo akaona kuti ana awo akufunika kuwalangiza, ayenera kuchita zimenezi mosamala komanso mwachikondi.
Yehova Mulungu amapereka chitsanzo chabwino kwa makolo pa nkhani imeneyi. Iye akafuna kulangiza kapena kudzudzula atumiki ake, amachita zimenezi mwachikondi ndipo atumiki akewo sadana ndi zimenezi. (Miyambo 12:1) Iwo ‘amagwira malangizo’ ndipo ‘samawataya.’ (Miyambo 4:13) Nanunso mukhoza kuthandiza ana anu kuti asamadane ndi malangizo ngati, mofanana ndi Yehova, malangizo anuwo atamakhala (1) achikondi (2) oyenera komanso (3) osasinthasintha.
Mulungu amalangiza komanso kudzudzula atumiki ake chifukwa chowakonda. Baibulo limati: “Yehova amadzudzula munthu amene amam’konda, monga momwe bambo amadzudzulira mwana amene amakondwera naye.” (Miyambo 3:12) Limatinso Yehova ndi ‘wachifundo, wachisomo ndiponso wosakwiya msanga.’ (Ekisodo 34:6) Malembawa akusonyeza kuti Yehova sachita zinthu mwankhanza. Iye satilankhula mawu achipongwe kapena onyoza, chifukwa mawu otere ndi “olasa ngati lupanga.”—Miyambo 12:18.
N’zoona kuti makolo sangathe kutsanzira Mulungu ndendende pa nkhani ya kuugwira mtima. Nthawi zina mungaone kuti mwakwiya kwambiri moti simungathenso kupirira. Koma kumbukirani kuti kulanga mwana chifukwa choti mwapsa mtima kungachititse kuti muchite zinthu mwankhanza komanso mwaukali ndipo mwanayo sangaphunzirepo chilichonse. Kulanga mwana chifukwa chopsa mtima kumangosonyeza kuti mwalephera kudziletsa.
Koma kulanga mwana chifukwa chomukonda, kungathandize mwanayo kuti aphunzirepo kanthu. Taonani zimene George ndi Nicole, makolo amene tawatchula kumayambiriro aja, anachita.
George anati: “Mmene Jordan ankafika, n’kuti ine ndi mkazi wanga titalusa kwambiri. Komabe tinayesetsa kuugwira mtima ndipo tinamusiya kuti afotokoze chifukwa chake anabwera mochedwa. Koma popeza unali usiku kwambiri, tinamuuza kuti tikambirana nkhaniyi m’mamawa. Tinapemphera limodzi kenako n’kukagona. Mmene kunkacha, n’kuti aliyense mtima wake uli m’malo. Tinakambirana nkhaniyi modekha moti anamvetsa bwino zimene tinamuuza. Iye anavomera kuti azitsatira malamulo amene tinam’patsa komanso kuti azilandira chilango akaphwanya malamulowo. Tikuona kuti zinthu zinayenda bwino chonchi chifukwa tinazindikira mfundo yoti kupereka chilango chifukwa chopsa mtima sikuthandiza. Chinanso chimene chinathandiza n’choti, tinamulola kuti afotokoze kaye ndipo ifeyo tinamvetsera modekha.”
Nicole anati: “Ndinalusa koopsa nditaona mmene mwana wanga wamng’ono anapwetekera mchemwali wake. Komabe sindinamupatse chilango nthawi yomweyo. Ndinamulowetsa kuchipinda chake chifukwa ndinazindikira kuti si bwino kuti ndim’patse chilango nditalusa. Kenako mtima wanga utakhala m’malo, ndinamufotokozera kuti si bwino kuchita ndewu ndipo ndinamuonetsa mmene anapwetekera mchemwali wakeyo. Zimenezi zinamuthandiza kwambiri moti anam’pepesa n’kumukumbatira.”
Zitsanzo zimenezi zikusonyeza kuti chilango choyenera chimaperekedwa chifukwa cha chikondi osati chifukwa chopsa mtima.
Yehova amapereka chilango “pamlingo woyenera.” (Yeremiya 30:11; 46:28) Iye amadziwa zonse zimene zapangitsa munthu kuti alakwe kuphatikizapo zimene anthu sangazidziwe. Kodi makolo angatengere bwanji chitsanzo chimenechi? Stephen, amene tamutchula kumayambiriro kwa nkhaniyi, ananena kuti: “Tinakhumudwa kwambiri ndipo sitinkamvetsa chifukwa chimene Natalie ankakanira kuti sanabe ndalama pamene zinkachita kuonekeratu kuti waba. Komabe tinaganizira kuti ndi mwana ndipo tinadziwa kuti akuchita zimenezo chifukwa cha chibwana.”
Mwamuna wa Nicole, dzina lake Robert, nayenso amayesetsa kuganizira zimene zachititsa mwana kuti asamvere malangizo. Ana ake akalakwitsa zinazake, amadzifunsa kuti: ‘kodi aka n’koyamba kuti mwanayu achite zimenezi kapena ndi khalidwe lake? Kodi akudwala kapena watopa? Kodi zimene wachitazi ndi chizindikiro choti wayamba khalidwe linalake loipa?’
Makolo oganiza bwino amakumbukiranso mfundo yoti mwana ndi mwana ndipo nthawi zambiri sangachite zinthu ngati wamkulu. Mtumwi Paulo ankadziwa mfundoyi, ndipo analemba kuti: “Pamene ndinali kamwana, ndinali kulankhula ngati kamwana, kuganiza ngati kamwana.” (1 Akorinto 13:11) Robert ananena kuti: “Chimene chimandithandiza kuti ndizimvetsa mwana wanga akalakwitsa, ndi kukumbukira zimene ineyo ndinkachita ndili mwana.”
Muzikumbukira kuti mwana sangachite zinthu zonse moyenera. Koma izi sizikutanthauza kuti muzingomulekerera akayamba kusonyeza khalidwe linalake loipa. Muziganizira zimene mwana wanu angakwanitse ndi zimene sangakwanitse komanso zimene zapangitsa kuti achite zinazake. Zimenezi zidzakuthandizani kuti mudziwe chilango choyenera kum’patsa.
Lemba la Malaki 3:6 limati: “Ine ndine Yehova, sindinasinthe.” Atumiki a Mulungu amaona kuti mfundo imeneyi ndi yoona ndipo zimawapangitsa kudalira malangizo a Yehova. Makolo amafunikanso kupereka malangizo odalirika kwa ana awo ndipo sayenera kumangosinthasintha. Mukamangoti lero kunena izi, mawa kunena zina, mwana wanuyo akhoza kusokonezeka ndipo zingamuvute kutsatira malangizo anu.
Kumbukirani zimene Yesu ananena. Iye anati: “Tangotsimikizani kuti mukati Inde akhaledi Inde, ndipo mukati Ayi akhaledi Ayi.” Malangizo amenewa ndi othandiza kwambiri polera ana. (Mateyu 5:37) Musanapatse mwana wanu lamulo komanso musanamuuze chilango chimene mungam’patse akaphwanya lamulolo, muziganizira kaye ngati mungadzam’patsedi chilangocho. Mwachitsanzo, ngati mutauza mwana wanu kuti akabwera mochedwa muzimukwapula, muzionetsetsa kuti mwamukwapuladi.
Makolonu mukamagwirizana pa nkhani yolera ana, zimathandiza kuti malangizo anu asamasiyane. Robert ananena kuti: “Ngati mwana wathu wandipempha chinachake chimene mayi ake anamukaniza, ineyo n’kuvomera koma ndisakudziwa kuti mayi ake anamukaniza, ndikadziwa ndimamukaniza kuti ndigwirizane ndi zimene mkazi wanga anamuuza.” Ngati makolo akusiyana maganizo pa zimene angachite zokhudza ana awo, ayenera kukambirana kaye paokha n’kumanga chimodzi.
Mukamatsanzira Yehova popatsa ana anu malangizo achikondi, oyenera komanso osasinthasintha, malangizowo amakhala othandiza kwa anawo. Malangizo otero angathandize ana anu kuti akadzakula adzakhale oganiza bwino, odalirika komanso kuti azidzachita zinthu mwanzeru. Pa mfundo imeneyi, Baibulo limati: “Phunzitsa mwana m’njira yomuyenerera. Ngakhale akadzakalamba sadzapatukamo.”—Miyambo 22:6.
Katswiri wina wodziwa za sitima zapamadzi, dzina lake Lionel Casson, ananena zimene Aroma ankachita akamaliza kupanga sitima. Iye ananena kuti anthu ambiri ankakonda “kupaka phula malo onse amene matabwa alumikizana. Enanso ankapaka phulalo mkati monse ndi kunja komwe.” Kale kwambiri Aroma asanayambe kuchita zimenezi, anthu a ku Siriya ndi a ku Babulo ankapakanso sitima zawo phula.
Malemba Achiheberi amatchulanso za phula pa Genesis 6:14. Phulali linkapezeka lambiri chifukwa linkatuluka lokha m’nthaka.
Phula lina linkakhala lolimba ndipo lina linkakhala laphalaphala. Anthu opanga sitima ankakonda kugwiritsa ntchito phula laphalaphalali chifukwa silinkafunikanso kulisungunula. Phulali likauma linkalimba zedi ndipo zimenezi ndi zimene zinkathandiza kuti madzi asamalowe.
Phula linkapezeka lambiri m’madera otchulidwa m’Baibulo. Mwachitsanzo chigwa cha Sidimu, chomwe chinali pafupi ndi nyanja yakufa, “chinali ndi maenje aphula ambirimbiri.”—Genesis 14:10.
Kuyambira kale kwambiri, anthu akhala akuona kuti nsomba ndi chakudya chofunika. Atumwi ena a Yesu, poyamba anali asodzi pa nyanja ya Galileya. (Mateyu 4:18-22) Nsomba zina zimene anthuwa ankapha, ankakazikonza pamalo ena chapafupi kuti zikhale nthawi yaitali zisanawonongeke.
Njira imene anthu a ku Galileya ankagwiritsa ntchito kuti nsomba zawo zisawonongeke imagwiritsidwabe ntchito masiku ano m’madera ena. Asodzi akapha nsomba, choyamba ankazichotsa matumbo kenako n’kuzitsuka. Bukuli limanena kuti “akatero ankaziika mchere m’malakhwi, mkamwa ndi m’mamba. Kenako ankaziyanika padzuwa kuti ziume. Pakadutsa masiku 5, ankazitembenuza n’kuzisiyabe padzuwa pompo kwa masiku enanso 5. Pakutha pa masiku amenewa, mchere uja unkakhala utalowerera ndipo nsombazi zinkakhala zitauma gwa.”—Studies in Ancient Technology.
Sizikudziwika kuti nsombazi akazichita zimenezi zinkakhala nthawi yaitali bwanji zisanawonongeke. Komabe, popeza anthu akale a ku Iguputo ankatumiza nsomba zoterezi ku Siriya, ndiye kuti nsombazi zinkakhala nthawi yaitali ndithu.
“MULUNGU ndiye Mzimu,” choncho palibe munthu amene angathe kumuona. (Yohane 4:24) Komabe Baibulo limanena kuti, mwa njira inayake, anthu ena anaonapo Mulungu. (Aheberi 11:27) Kodi zimenezi zingatheke bwanji? Kodi munthu angathedi kuona “Mulungu wosaonekayo”?—Akolose 1:15.
Kuti tiyankhe funso limeneli, tiyeni tiyerekeze ndi zimene zimachitika kwa munthu wakhungu, woti sanaonanepo chibadwire. Kodi vuto lakeli limam’chititsa kuti asamazindikire chilichonse? Ayi. Munthu wosaona amatha kuzindikira anthu komanso zinthu zina ndipo pali njira zosiyanasiyana zimene zimamuthandiza kuchita zimenezi. Munthu wina wosaona ananena kuti: “Munthu wakhungu saona ndi maso. Iye amaona zinthu ndi maganizo.”
Mofanana ndi zimenezi, ngakhale kuti simungathe kuona Mulungu ndi maso anu, mungathe kumuona ndi “maso a mtima wanu.” (Aefeso 1:18) Kodi mungachite bwanji zimenezi? Tiyeni tione njira zitatu.
Munthu wosaona amatha kuzindikira zinthu pogwiritsa ntchito zimene wamva kapena kukhudza. Nanunso mungathe kugwiritsa ntchito zinthu zimene Mulungu analenga n’kudziwa zokhudza Mulunguyo. Baibulo limati: “Chilengedwere dziko kupita m’tsogolo, makhalidwe a Mulungu osaoneka ndi maso akuonekera bwino . . . m’zinthu zimene anapanga.”—Aroma 1:20.
Mwachitsanzo, taganizirani za dziko lapansili. Dzikoli linapangidwa mwa njira yakuti pazikhala zinthu zamoyo komanso kuti anthufe tizisangalala ndi moyowo. Timasangalala kwambiri ndi zinthu monga kamphepo kayaziyazi, kuwothera dzuwa, zipatso zokoma komanso kulira kwa mbalame. Kodi si zoona kuti zinthu zimenezi zimasonyeza kuti Mlengi wathu ndi wachikondi, wowolowa manja komanso amatiganizira?
Kodi tingaphunzire chiyani zokhudza Mulungu pa zinthu zimene timaona m’chilengedwechi? Chinthu chimodzi chimene tingaphunzirepo n’choti, zinthu zakumwamba zimene anapanga zimasonyeza kuti ndi wamphamvu. Zimene akatswiri asayansi apeza zikusonyeza kuti thamboli likukula ndipo zimenezi zikuchitika mofulumira kwambiri. Tsiku lina usiku mudzayang’ane kumwamba n’kudzifunsa kuti: ‘Kodi ndani amachititsa kuti zinthu zonsezi ziziyenda mwadongosolo?’ Baibulo limanena kuti Mlengi ali ndi ‘mphamvu zoopsa.’ (Yesaya 40:26) Choncho zimene Mulungu analenga zimasonyeza kuti iye ndi “Wamphamvuyonse” ndipo ali ndi “mphamvu zambiri.”—Yobu 37:23.
Mayi wina amene ali ndi ana awiri osaona ananena kuti: “Chimene chimathandiza kwambiri ana anga kuti aphunzire zinthu, ndi kuwafotokozera zinthuzo. Ndikafika nawo pamalo, ndimafunika kuwauza chilichonse chokhudza zimene ndikuona komanso kumva. Iwo amaona kuti maso awo ndi ineyo.” Mofanana ndi zimenezi, popeza anthufe sitingathe kuona Mulungu, Yesu, yemwe ndi Mwana wa Mulungu, amatifotokozera za Mulunguyo. (Yohane 1:18) Popeza Yesu ndi woyamba kulengedwa komanso Mwana wa Mulungu wobadwa yekha, tingati iye ali ngati “maso” athu otithandiza kuona Mulungu. Yesu ndi amene angatiuze zolondola zokhudza Mulungu, yemwe ndi wosaoneka.
Taonani zina mwa zinthu zimene Yesu ananena zokhudza Mulungu.
Mulungu amagwira ntchito nthawi zonse. “Atate wanga akugwirabe ntchito mpaka pano.”—Yohane 5:17.
Mulungu amadziwa zimene timafunikira. “Atate wanu amadziwa zimene mukufuna musanapemphe n’komwe.”—Mateyu 6:8.
Mulungu amatipatsa dzuwa ndi mvula mwa chisomo chake. “Atate wanu wakumwamba . . . amawalitsira dzuwa lake pa anthu oipa ndi abwino, ndi kuvumbitsira mvula anthu olungama ndi osalungama omwe.”—Mateyu 5:45.
Mulungu amaona kuti munthu aliyense ndi wofunika. “Kodi mpheta ziwiri si paja amazigulitsa kakhobidi kamodzi kochepa mphamvu? Komatu palibe ngakhale imodzi imene idzagwa pansi Atate wanu osadziwa. Ndipotu tsitsi lenilenilo la m’mutu mwanu amaliwerenga. Choncho musachite mantha: Ndinu ofunika kwambiri kuposa mpheta zochuluka.”—Mateyu 10:29-31.
Njira zimene anthu osaona amagwiritsa ntchito kuti azindikire zinthu, n’zosiyana ndi zimene anthu oona amagwiritsa ntchito. Mwachitsanzo, munthu wosaona amazindikira kuti wafika pamthunzi ngati pamalopo pakumveka pozizira bwino ndipo sipakumveka kutentha kwa dzuwa. Pamene munthu woona amaona chithunzithunzi komanso amaona kuti pamalopo sipakuwala kwambiri kuyerekezera ndi pamalo pomwe pali dzuwa. Mofanana ndi mmene zimakhalira kuti munthu wosaona sangathe kuona mthunzi kapena kuwala kwa dzuwa, ifenso sitikanatha kumvetsa zokhudza Yehova. Choncho pofuna kutithandiza, Yehova anatipatsa munthu amene amatithandiza kudziwa bwinobwino mmene iyeyo alili.
Munthu ameneyu ndi Yesu. (Afilipi 2:7) Yesu anafotokoza zokhudza Atate wake komanso anatithandiza kudziwa kuti Mulungu ndi wotani. Wophunzira wake wina, dzina lake Filipo, anamupempha kuti: “Ambuye, tionetseni Atatewo.” Yesu anamuyankha kuti: “Amene waona ine waonanso Atate.” (Yohane 14:8, 9) Kodi tingaone zinthu ziti zokhudza atate kudzera mwa Yesu?
Yesu anali wachikondi, wodzichepetsa komanso wochezeka. (Mateyu 11:28-30) Zimenezi zinachititsa kuti anthu azimukonda kwambiri. Anthu akakhala pa chisoni, Yesu ankamvanso chisoni, ndipo akamasangalala nayenso ankasangalala. (Luka 10:17, 21; Yohane 11:32-35) Mukamawerenga nkhani zokhudza Yesu m’Baibulo, muziyerekeza kuti mukuona zimene mukuwerengazo zikuchitika. Komanso mukamaganizira kwambiri mmene Yesu ankachitira zinthu ndi anthu, mungadziwe makhalidwe a Yehova zomwe zingakhale ngati mukumuona. Zimenezi zingakuthandizeni kuti muzikonda kwambiri Yehova.
Munthu wina wolemba mabuku ananena zinthu zinanso zimene zimathandiza anthu osaona kuzindikira zinthu. Iye anati: “Kuti munthu wosaona azindikire chinthu amagwiritsa ntchito zimene wamva, waona komanso zimene wanunkhiza. Kenako amaphatikiza zonsezo ndipo zimamuthandiza kuzindikira chinthucho.” Mofanana ndi zimenezi, tikamaona zimene Mulungu analenga, tikamawerenga zimene Yesu ananena zokhudza Atate wake komanso tikamaganizira mmene Yesu anasonyezera makhalidwe a Mulungu, tidzatha kuona mmene Yehova alili. Zimenezi zidzatithandiza kuona kuti Yehova ndi weniweni.
Izitu n’zimene zinachitikira munthu wina wotchulidwa m’Baibulo, dzina lake Yobu. Poyamba iye ananena kuti, “ndinalankhula, koma sindinali kuzindikira.” (Yobu 42:3) Koma ataganizira mozama zinthu zodabwitsa zimene Mulungu analenga, ananena kuti: “Ndinkangomva za inu, koma tsopano diso langa lakuonani.”—Yobu 42:5.
‘Ukam’funafuna Yehova, adzalola kuti um’peze’
Izi zingakuchitikireninso inuyo. Baibulo limati: “Ukam’funafuna [Yehova], adzalola kuti um’peze.” (1 Mbiri 28:9) A Mboni za Yehova ndi okonzeka kukuthandizani kuti muphunzire za Mulungu n’kuyamba kumuona, ngakhale kuti ndi wosaoneka.
Mulungu amafuna kuti tizipemphera kwa iye momasuka komanso nthawi zonse, n’kumuuza mavuto athu. (Luka 18:1-7) Tikamapemphera amamvetsera chifukwa amatidera nkhawa. Ndiye popeza Atate wathu wakumwamba amatilimbikitsa kuti tizimuuza mavuto athu, tiyeneradi kumapemphera kwa iye.—Werengani Afilipi 4:6.
Sikuti tiyenera kupemphera pa nthawi yokha imene tikufuna kuti Mulungu atithandize zinazake. Tizidziwanso kuti pemphero limatithandiza kuti tikhale pa ubwenzi ndi Mulungu. (Salimo 8:3, 4) Tikamauza Yehova zakukhosi kwathu nthawi zonse, timayamba kumuona kuti ndi mnzathu wapamtima.—Werengani Yakobo 4:8.
Mulungu safuna kuti tikamapemphera tizinena mawu odzionetsera kapena kunena mapemphero oloweza. Safunanso kuti tizichita kukhala mwa njira inayake tikamapemphera. Chofunika kwambiri kwa iye n’choti tizipemphera kuchokera pansi pa mtima. (Mateyu 6:7) Mwachitsanzo, Hana yemwe ankakhala ku Isiraeli wakale, pa nthawi ina anapemphera zokhudza mavuto a m’banja lake. Yehova atayankha pemphero lake, iye anasangalala kwambiri ndipo anapempheranso kwa Mulungu n’kumuthokoza kuchokera pansi pa mtima.—Werengani 1 Samueli 1:10, 12, 13, 26, 27; 2:1.
Tilitu ndi mwayi waukulu woti tingathe kupemphera kwa Mlengi wathu n’kumuuza zimene zikutidetsa nkhawa. Tingathenso kumutamanda ndi kumuthokoza pa zabwino zimene amachita. Choncho tiyenera kupemphera nthawi zonse posonyeza kuti timayamikira mwayi umenewu.—Werengani Salimo 145:14-16.
1 2 3 4 5 6 7 8 9 10 11 12 13 14 15 16
^ ***bh mas. 106-114 N’chifukwa Chiyani Mulungu Amalola Kuti Anthu Azivutika?***
Mutu 11
N’chifukwa Chiyani Mulungu Amalola Kuti Anthu Azivutika?
Kodi Mulungu ndiye wachititsa kuti anthu azivutika?
Kodi m’munda wa Edene munabuka nkhani yotani?
Kodi Mulungu adzathetsa bwanji mavuto onse amene anthu akumana nawo?
PA KUMENYANA koopsa m’dziko lina limene munali nkhondo, akazi ndi ana masauzande ochuluka anaphedwa. Anthuwa anawaika m’manda amodzi. Pamandapo anazikapo timitanda kuzungulira manda onsewo. Kamtanda kalikonse kanali ndi mawu awa: “Chifukwa chiyani?” Nthawi zina funso limeneli limakhala lovutitsa kwambiri pa mafunso onse. Anthu amafunsa funsoli ali ndi chisoni pamene anthu osalakwa omwe anali kuwakonda ataya miyoyo yawo, kapena pamene nyumba zawo zawonongeka, kapenanso pamene avutika mosaneneka mwa njira zina chifukwa cha nkhondo, tsoka linalake, matenda, kapena zaupandu. Amafuna kudziwa chifukwa chake zoipa zoterozo zimawachitikira.
2 N’chifukwa chiyani Mulungu amalola kuti anthu azivutika? Ngati Yehova Mulungu ali ndi mphamvu zonse, ngati ndi wachikondi, wanzeru, ndiponso wachilungamo, n’chifukwa chiyani chidani ndi kupanda chilungamo zili ponseponse m’dzikoli? Kodi inu munayamba mwaganizapo zimenezi?
3 Kodi n’kulakwa kufunsa chifukwa chake Mulungu amalola kuti anthu azivutika? Ena amaopa kuti akafunsa funso ngati limeneli ndiye kuti aoneka kuti alibe chikhulupiriro chokwanira kapena kuti sakulemekeza Mulungu. Komabe, mukamawerenga Baibulo mudzaona kuti anthu okhulupirika omwe anali kuopa Mulungu, anali kufunsa mafunso oterewa. Mwachitsanzo, mneneri Habakuku anafunsa Yehova kuti: “Mundionetseranji zopanda pake, ndi kundionetsa zovuta? Pakuti kufunkha ndi chiwawa zili pamaso panga; ndipo pali ndewu, nauka makani.”—Habakuku 1:3.
4 Kodi Yehova anadzudzula Habakuku, mneneri wokhulupirika, chifukwa chofunsa mafunso amenewo? Ayi. M’malo mwake, Mulungu anaphatikiza mawu a Habakuku ochokera pansi pa mtimawo mu mbiri youziridwa ya m’Baibulo. Mulungu anathandizanso Habakuku kumvetsetsa zinthu bwino ndi kukhala ndi chikhulupiriro kwambiri. N’zimenenso Yehova akufuna kukuchitirani. Kumbukirani kuti Baibulo limaphunzitsa kuti “Iye asamalira inu.” (1 Petro 5:7) Kuposa munthu wina aliyense, Mulungu amadana ndi kuipa komanso kuvutika kumene kumabwera chifukwa cha kuipako. (Yesaya 55:8, 9) Nangano n’chifukwa chiyani anthu akuvutika kwambiri chomwechi?
N’CHIFUKWA CHIYANI ANTHU AKUVUTIKA KWAMBIRI CHONCHI?
5 Anthu a zipembedzo zosiyanasiyana afunsa atsogoleri ndi aphunzitsi a chipembedzo chawo chifukwa chake anthu akuvutika kwambiri. Nthawi zambiri, yankho limakhala lakuti n’chifuniro cha Mulungu kuti anthu azivutika. Ndipo amati kalekalelo Mulungu anakonzeratu chilichonse chimene chidzachitika, kuphatikizapo zinthu zoipa. Ambiri amauzidwa kuti zochita za Mulungu n’zosatheka kuzifotokoza ndiponso n’zosamvetsetseka. Kapena amauzidwa kuti Mulungu amachititsa kuti anthu afe, ngakhalenso ana, n’cholinga choti akakhale naye kumwamba. Komano, monga mwaphunzirira kale, Yehova Mulungu sachititsa choipa chilichonse. Baibulo limati: “N’kutali ndi Mulungu kuchita choipa, ndi Wamphamvuyonse kuchita chosalungama.”—Yobu 34:10.
6 Kodi mukudziwa chifukwa chake anthu amalakwitsa kuimba Mulungu mlandu wakuti ndiye amachititsa mavuto onse amene anthu akukumana nawo? Nthawi zambiri iwo amaimba Mulungu Wamphamvuyonse mlandu chifukwa chakuti amaganiza kuti ndiye wolamulira weniweni wa dzikoli. Iwo sadziwa mfundo ya choonadi yosavuta kumva koma yofunika kwambiri imene Baibulo limaphunzitsa. Mfundo imeneyo munaiphunzira m’Mutu 3 m’buku lino. Ndi mfundo yakuti wolamulira weniweni wa dzikoli ndi Satana Mdyerekezi.
7 Baibulo limanena momveka bwino kuti: “Dziko lonse lapansi ligona mwa woipayo.” (1 Yohane 5:19) Ndiye mukaganizira, kodi simukuona kuti zimenezi n’zomveka? Anthu m’dzikoli amasonyeza mtima wa cholengedwa chauzimu chosaoneka chimene ‘chikunyenga dziko lonse.’ (Chivumbulutso 12:9) Satana ndi wachidani, wachinyengo, ndiponso wankhanza. Motero dzikoli, lomwe iye akulilamulira, n’lodzalanso chidani, chinyengo, ndi nkhanza. Ichi ndi chimodzi mwa zifukwa zimene zikuchititsa anthu kuvutika kwambiri.
8 Chifukwa chachiwiri chimene chikuchititsa anthu kuvutika kwambiri n’chakuti, monga tinafotokozera m’Mutu 3, anthu akhala opanda ungwiro ndi ochimwa kungochokera pamene anapanduka m’munda wa Edene. Anthu ochimwa amakonda kulimbirana ulamuliro, ndipo zimenezi zachititsa nkhondo, kuponderezana, ndi kuvutika kosiyanasiyana. (Mlaliki 4:1; 8:9) Chifukwa chachitatu chimene anthu akuvutikira ndicho zinthu ‘zotigwera’ mwadzidzidzi. (Mlaliki 9:11) M’dziko limene Yehova sindiye Wolamulira wotiteteza, anthu angavutike chifukwa chakuti angokumana ndi ngozi mwadzidzidzi.
9 N’zolimbikitsa kwambiri kwa ife kudziwa kuti Mulungu sachititsa anthu kuvutika. Sindiye amene amachititsa nkhondo, upandu, kuponderezana, ngakhalenso masoka achilengedwe zimene zimachititsa anthu kuvutika. Komabe, tifunika kudziwa kuti, N’chifukwa chiyani Yehova amalola kuti anthu azivutika chomwechi? Ngati iye ndi Wamphamvuyonse, ndiye kuti ali ndi mphamvu yoletsa kuvutika kumeneku. Komano n’chifukwa chiyani sakuchita zimenezi? Mulungu wachikondi amene tikum’dziwayu ayenera kuti ali ndi chifukwa chomveka chochitira zimenezi.—1 Yohane 4:8.
NKHANI YAIKULU IBUKA
10 Kuti tipeze chifukwa chake Mulungu amalola anthu kuti azivutika, tiyenera kuganizira zimene zinachitika panthawi imene kuvutika kunayamba. Pamene Satana anatsogolera Adamu ndi Hava kuti asamvere Yehova, panabuka nkhani yofunika kwambiri. Satana sanatsutse kuti Yehova ali ndi mphamvu. Satana amadziwa bwino kuti mphamvu za Yehova n’zopanda malire. M’malo mwake, Satana anatsutsa ufulu wolamulira umene Yehova ali nawo. Mwa kunena kuti Mulungu ndi wabodza ndipo sapatsa anthu ake zabwino, Satana anaimba Yehova mlandu wakuti ndi wolamulira woipa. (Genesis 3:2-5) Satana anasonyeza kuti anthu akhoza kukhala ndi moyo wabwino popanda Mulungu kuwalamulira. Mwa kuchita zimenezi Satana anatsutsa ufulu wolamulira wa Yehova.
11 Adamu ndi Hava anapandukira Yehova. Tingati iwo anati: ’Sitifunikira Yehova kuti atilamulire. Tikhoza kumasankha tokha chimene chili chabwino ndi chimene chili choipa.’ Kodi nkhani imeneyi Yehova akanaithetsa bwanji? Kodi zolengedwa zonse zanzeru akanaziphunzitsa bwanji kuti opandukawo anali olakwa ndi kuti kachitidwe kake ka zinthu ndiko kabwino zedi? Wina anganene kuti chidule chinali chakuti Mulungu aphe opandukawo ndi kuyambiranso basi. Komatu Yehova anali atafotokoza cholinga chake chodzaza dziko lapansi ndi ana a Adamu ndi Hava, ndipo iye anafuna kuti iwo akhale m’paradaiso padziko lapansi. (Genesis 1:28) Yehova nthawi zonse amakwaniritsa zolinga zake. (Yesaya 55:10, 11) Ndiponso, kupha opandukawo mu Edene sikukanathetsa nkhani imene inabuka ija ya ufulu wolamulira wa Yehova.
12 Tiyeni tiganizire fanizo ili. Yerekezerani kuti mphunzitsi akuphunzitsa ana ake a sukulu njira yopezera yankho la samu inayake yovuta. Ndiyeno mwana wina wochenjera koma wokonda kutsutsa akunena kuti njira imene mphunzitsiyo akutsata kuti apeze yankho la samuyo ndi yolakwika. Pofuna kusonyeza kuti mphunzitsiyo sadziwa masamu, mwana wotsutsayo akulimbikira kunena kuti akudziwa njira yabwino kwambiri yopezera yankho la samuyo. Ana enanso m’kalasimo akuganiza kuti mnzawoyo akunena zoona, ndipo nawonso akuyamba kutsutsa. Kodi mphunzitsiyo ayenera kutani pamenepa? Ngati ana otsutsawo atawatulutsa m’kalasimo, kodi ana enawo angaganize chiyani? Kodi sangakhulupirire kuti mwana wa sukulu mnzawoyo ndiponso ana ena aja amene anakhala kumbali yake anali kunena zoona? Ana ena onse m’kalasimo angaleke kumvera mphunzitsiyo. Iwo angaganize kuti mphunzitsiyo waopa kuti atsutsidwa. Koma tiyerekeze kuti mphunzitsiyo walola mwana wotsutsayo kusonyeza anzake m’kalasimo mmene iye angapezere yankho la samuyo.
13 Yehova wachita zofanana ndi zimene mphunzitsiyu angachite. Kumbukirani kuti opandukawo mu Edene sindiwo okha amene anali kukhudzidwa ndi nkhaniyi. Panali angelo mamiliyoni ambiri amene anali kuona zimene zinali kuchitika. (Yobu 38:7; Danieli 7:10) Zimene Yehova akanachita ndi kupanduka kumeneku zikanakhudza kwambiri angelo ena onsewo, ndipo m’kupita kwanthawi zikanakhudzanso anthu. Ndiyeno, kodi Yehova wachita chiyani? Walola Satana kuti asonyeze mmene angalamulire anthu. Mulungu walolanso anthu kuti adzilamulire motsogoleredwa ndi Satana.
14 M’fanizo lathu lija, mphunzitsiyo akudziwa kuti njira imene mwana wotsutsayo ndi anzake aja akugwiritsa ntchito pofuna kupeza yankho la samuyo ndi yolakwika. Koma akudziwanso kuti kuwapatsa mpata woti ayeserere njira yawoyo kuthandiza ana onse m’kalasimo. Otsutsawo akalephera, ana onse ofunadi kuphunzira aona kuti mphunzitsiyo ndiye yekha woyenerera kuphunzitsa kalasiyo. Ngati pambuyo pake mphunzitsiyo adzatulutsa m’kalasimo mwana aliyense wotsutsa, iwo adzamvetsa chifukwa chake akuchita zimenezo. Mofananamo, Yehova akudziwa kuti anthu ndi angelo onse oona mtima zidzawathandiza kuona kuti Satana limodzi ndi opanduka anzake alephera, ndiponso kuti anthu sangathe kudzilamulira okha. Monga Yeremiya wa m’masiku akale, iwo adzaphunzira mfundo ya choonadi yofunika kwambiri iyi: “Inu Yehova, ndidziwa kuti njira ya munthu sili mwa iye mwini; sikuli kwa munthu woyenda kulongosola mapazi ake.”—Yeremiya 10:23.
N’CHIFUKWA CHIYANI WALOLA KUTI ANTHU AVUTIKE KWA NTHAWI YAITALI CHONCHI?
15 Komabe, n’chifukwa chiyani Yehova walola kuti anthu avutike kwa nthawi yaitali chonchi? Nanga n’chifukwa chiyani saletsa zinthu zoipa kuti zisachitike? Taganizirani zinthu ziwiri zimene mphunzitsi m’fanizo lathu lija sangachite. Choyamba, iye sangasiyitse mwana wotsutsayo pamene akusonyeza njira yakeyo. Chachiwiri, mphunzitsiyo sangathandize wotsutsayo kupeza yankho m’njira yakeyo. Mofananamo, taganizirani zinthu ziwiri zimene Yehova watsimikiza mtima kuti asachite. Choyamba, iye sanaletse Satana ndi amene ali kumbali yake kusonyeza kuti zonena zawo n’zoona. Motero kwakhala kofunika kulola kuti padutse nthawi yokwanira. M’zaka masauzande angapo za mbiri ya anthu, anthu ayesa kudzilamulira m’njira zonse, kapena kuti ayesa mitundu yosiyanasiyana ya maboma a anthu. Anthu apita patsogolo m’zasayansi ndi m’ntchito zina, koma kupanda chilungamo, umphawi, upandu, ndi nkhondo zawonjezeka kwambiri. Tsopano ulamuliro wa anthu waoneka kuti walephera.
16 Chachiwiri, Yehova sanathandize Satana kulamulira dzikoli. Mwachitsanzo, ngati Mulungu akanati aziletsa zinthu zoopsa zimene anthu oipa amachitira anzawo, kodi iye sangakhale akuthandiza opandukawo kukwaniritsa zonena zawo? Kodi Mulungu sakanachititsa anthu kuganiza kuti mwina anthu akhoza kudzilamulira popanda mavuto? Yehova atati achite zimenezo, nayenso akhoza kukhala akunena nawo bodza. Komatu, “Mulungu sakhoza kunama.”—Ahebri 6:18.
17 Nanga bwanji zinthu zonse zimene zawonongeka m’kati mwa nthawi yaitali imeneyi ya kupandukira Mulungu? Tikumbukire kuti Yehova ali ndi mphamvu zonse. Motero iye akhoza kuthetsa ndipo adzathetsadi zonse zimene zachitika chifukwa cha kuvutika kwa anthu. Monga taphunzira kale, kuwonongeka kwa dziko lathu kudzathetsedwa mwa kusandutsa dzikoli kukhala Paradaiso. Mavuto obwera chifukwa cha uchimo adzachotsedwa mwa kukhulupirira nsembe ya dipo ya Yesu. Mavuto obwera chifukwa cha imfa adzathetsedwa mwa kuukitsa akufa. Motero Mulungu adzagwiritsa ntchito Yesu “kuti akawononge ntchito za mdyerekezi.” (1 Yohane 3:8) Zonsezi Yehova adzazichita panthawi yake yoyenera. Tiyenera kusangalala kuti sanafulumire kuchita zimenezi, chifukwa kuleza mtima kwake kwatipatsa mwayi wophunzira choonadi ndi kum’tumikira. (2 Petro 3:9, 10) Pakalipano, Mulungu wakhala akufunafuna mwakhama anthu ofunadi kum’pembedza, ndipo akuwathandiza kupirira mavuto alionse amene angakumane nawo m’dziko lovutali.—Yohane 4:23; 1 Akorinto 10:13.
18 Ena angafunse kuti, Kodi kuvutika kwa anthu konseku sikukanapewedwa zikanakhala kuti Mulungu analenga Adamu ndi Hava m’njira yakuti iwo sakanatha kupanduka? Kuti muyankhe funso limenelo, mufunika kukumbukira mphatso ya mtengo wapatali imene Yehova wakupatsani.
KODI MPHATSO IMENE MULUNGU ANAKUPATSANI MUDZAIGWIRITSA NTCHITO BWANJI?
19 Monga tinaonera m’Mutu 5, anthu analengedwa ndi ufulu wosankha. Kodi mukudziwa kuti ufulu umenewu ndi mphatso ya mtengo wapatali kwambiri? Mulungu anapanga nyama zosawerengeka, ndipo kwakukulukulu zimachita zinthu mogwiritsa ntchito nzeru zachibadwa. Anthu apanga makina amene amawakonza kuti azingogwira ntchito imene akulamulidwa. Kodi tikanasangalala Mulungu akanatilenga moteromo? Ayi, chifukwatu timasangalala kukhala aufulu kusankha kuti tikhale anthu otani, tizikhala ndi moyo wotani, mabwenzi athu akhale ati, ndi zina zotero. Timasangalala kupatsidwa ufulu winawake. Mmenemutu ndi mmene Mulungu amafunira kuti tizikhalira.
20 Yehova safuna kum’tumikira mokakamizika. (2 Akorinto 9:7) Tifanizire motere: Kodi n’chiyani chimene chingakondweretse kwambiri makolo, mwana kuwachitira zinthu zosonyeza kuti amawakonda chifukwa chakuti wachita kuuzidwa kuti achite zimenezo, kapena iye payekha kungowachitira zimenezo ndi mtima wake wonse? Ndiye funso n’lakuti, Kodi inuyo, ufulu wosankha umene Yehova wakupatsani, mudzaugwiritsa ntchito motani? Satana, Adamu, ndi Hava anagwiritsa ntchito ufulu umenewu m’njira yolakwika kwambiri. Iwo anakana Yehova Mulungu. Kodi inu mudzachita chiyani?
21 Muli ndi mwayi woti mungagwiritse ntchito bwino koposa mphatso yosaneneka ya ufulu wosankha. Mungathe kugwirizana ndi onse amene asankha kuima kumbali ya Yehova. Iwo amakondweretsa Mulungu chifukwa mokangalika amasonyeza nawo kuti Satana ndi wabodza, ndiponso kuti monga wolamulira walephera mochititsa manyazi. (Miyambo 27:11) Inunso mungachite zimenezi mwa kusankha kukhala ndi moyo umene umakondweretsa Mulungu. Tidzafotokoza zimenezi m’mutu wotsatira.
ZIMENE BAIBULO LIMAPHUNZITSA
▪ Mulungu sindiye amene amachititsa zinthu zoipa zimene zikuchitika m’dzikoli.—Yobu 34:10.
▪ Mwa kunena kuti Mulungu ndi wabodza komanso sapatsa anthu Ake zinthu zabwino, Satana anatsutsa ufulu wolamulira umene Yehova ali nawo.—Genesis 3:2-5.
▪ Yehova adzagwiritsa ntchito Mwana wake, Wolamulira wa Ufumu wa Mesiya, kuti athetse mavuto onse amene anthu akumana nawo.—1 Yohane 3:8.
[Mafunso]
1, 2. Kodi anthu amavutika motani masiku ano, ndipo zimenezi zimachititsa ambiri kufunsa mafunso otani?
3, 4. (a) N’chiyani chikuonetsa kuti si kulakwa kufunsa chifukwa chake Mulungu amalola kuti anthu azivutika? (b) Kodi kuipa ndi kuvutika Yehova amakuona motani?
5. Kodi n’zifukwa ziti zimene anthu nthawi zina amauzidwa powalongosolera chifukwa chake timavutika, koma kodi Baibulo limaphunzitsanji?
6. N’chifukwa chiyani anthu ambiri amalakwitsa kuimba Mulungu mlandu wakuti ndiye amachititsa mavuto amene anthu akukumana nawo?
7, 8. (a) Kodi anthu m’dzikoli amasonyeza motani mtima wa wolamulira wa dzikoli? (b) Kodi kupanda ungwiro kwa anthu ndiponso ‘zotigwera’ mwadzidzidzi zachititsa motani kuti anthu azivutika?
9. N’chifukwa chiyani tingakhale otsimikiza kuti Yehova ali ndi chifukwa chomveka chololera anthu kupitirizabe kuvutika?
10. Kodi Satana anatsutsa chiyani, nanga anachita zimenezi motani?
11. N’chifukwa chiyani Yehova sanangopha opandukawo mu Edene?
12, 13. Perekani fanizo losonyeza chifukwa chake Yehova walola Satana kukhala wolamulira wa dzikoli, ndiponso chifukwa chake Mulungu walola anthu kuti adzilamulire.
14. Kodi n’zothandiza motani kuti Yehova anasankha kulola anthu kudzilamulira?
15, 16. (a) N’chifukwa chiyani Yehova walola kuti anthu avutike kwa nthawi yaitali chonchi? (b) N’chifukwa chiyani Yehova sanaletse zinthu zoipa monga upandu kuti zisachitike?
17, 18. Kodi Yehova adzachitanji ndi zinthu zonse zimene zawonongeka chifukwa cha ulamuliro wa anthu ndiponso zochita za Satana?
19. Kodi ndi mphatso ya mtengo wapatali yotani imene Yehova watipatsa, nanga n’chifukwa chiyani tiyenera kuiona kukhala yofunika kwambiri?
20, 21. Kodi mphatso ya ufulu wosankha tingaigwiritse ntchito bwanji m’njira yabwino koposa, nanga n’chifukwa chiyani tiyenera kufuna kuchita zimenezi?
[Chithunzi pamasamba 106, 107]
Yehova adzathetsa mavuto onse
[Chithunzi patsamba 110]
Kodi mwana wa sukulu amadziwa bwino kuposa mphunzitsi?
[Chithunzi patsamba 113]
Mulungu adzakuthandizani kupirira mavuto
^ ***bh mas. 57-65 Kodi Akufa Ali Kuti?***
Mutu 6
Kodi Akufa Ali Kuti?
Kodi chimachitika n’chiyani munthu akamwalira?
N’chifukwa chiyani anthufe timafa?
Kodi kudziwa zoona zake za imfa kungakhale kotonthoza?
MAFUNSO amenewa ndi amene anthu akhala akudzifunsa kwa zaka zambirimbiri. Ndi mafunso ofunika kwambiri. Mosaganizira kuti ndife ndani kapena timakhala kuti, mayankho a mafunso amenewa ndi ofunika kwa aliyense wa ife.
2 M’mutu wapita, tinakambirana mmene nsembe ya dipo ya Yesu Kristu inathandizira kuti moyo wosatha ukhale wotheka. Tinaphunziranso kuti Baibulo limanena za nthawi imene “sipadzakhalanso imfa.” (Chivumbulutso 21:4) Koma pakali pano, timafa. Mfumu yanzeru Solomo inati: “Amoyo adziwa kuti tidzafa.” (Mlaliki 9:5) Timayesetsa kuti tikhale ndi moyo wautali. Komabe, timadzifunsa kuti chidzachitika n’chiyani tikadzamwalira.
3 Munthu amene timam’konda akamwalira, timalira. Ndipo tingafunse kuti: ‘Ndiye kuti wapita kuti? Kodi akuzunzika? Kodi akutiyang’anira? Kodi ndingam’thandize? Kodi ndidzamuonanso?’ Zipembedzo zosiyanasiyana zilinso ndi mayankho osiyanasiyana pa mafunso amenewa. Zipembedzo zina zimaphunzitsa kuti ngati mumachita zabwino, mudzapita kumwamba, koma ngati mumachita zoipa, mudzapita kukaotchedwa kumalo ozunzirako anthu. Zipembedzo zina zimaphunzitsa kuti munthu akamwalira, amapita ku dziko la mizimu kumene amakakhala ndi makolo. Ndipo zipembedzo zina zimaphunzitsa kuti akufa amapita ku dziko lakunsi, kumidima, kukaweruzidwa. Akaweruzidwa amabadwanso ngati munthu wina kapena nyama.
4 Ziphunzitso zonse zoterozo mfundo yake ndi imodzi, yonena kuti munthu akafa, pali chinachake m’thupi chimene sichifa. Kuyambira kalekale mpaka masiku ano, zipembedzo pafupifupi zonse, zimanena kuti anthufe timakhala kwamuyaya mwa njira inayake, ndipo timatha kuona, kumva, ndi kuganiza. Koma, kodi zimenezo zingatheke bwanji? Timatha kuona, kumva ndi kuganiza chifukwa chakuti ubongo umakhala ukugwira ntchito. Munthu akafa, ubongo umasiya kugwira ntchito. Ubongo ukasiya kugwira ntchito, sitingathe kukumbukira kanthu, kumva kukhudza, kumva mawu, kapena kuona chilichonse.
KODI CHIMACHITIKA N’CHIYANI KWENIKWENI MUNTHU AKAMWALIRA?
5 Zimene zimachitika munthu akamwalira si chinsinsi kwa Yehova, amene analenga ubongo. Iye amadziwa zoona zake, ndipo m’Mawu ake, Baibulo, amafotokoza mmene akufa alili. Chiphunzitso chosavuta kumva cha m’Baibulo ndi ichi: Munthu akamwalira, ndiye kuti iye kulibenso. Imfa ndiyo kusakhalapo kwa moyo. Akufa saona chilichonse, saamva kanthu kapena kuganiza chilichonse. Palibe chilichonse m’thupi mwathu chimene chimakhalabe ndi moyo pambuyo pa imfa. Tilibe mzimu umene sufa.
6 Solomo atanena kuti amoyo amadziwa kuti adzafa, analemba kuti: ‘Koma akufa sadziwa kanthu bi.’ Kenako, anafotokoza zinanso pa mfundo imeneyi, mwa kunena kuti akufa sangathe kukonda munthu kapena kudana naye, ndipo ‘kulibe ntchito ngakhale kulingirira ngakhale kudziwa, ngakhale nzeru, kumanda.’ (Mlaliki 9:5, 6, 10) Ndi zimenenso lemba la Salmo 146:4 limanena, kuti munthu akafa, “zotsimikiza mtima zake zitayika.” Timafa ndithu, ndipo m’thupi mwathu simutuluka chilichonse chimene chimapitiriza kukhala ndi moyo. Moyo wathu uli ngati lawi la kandulo. Tikazima kandulo, lawilo silipita kulikonse. Likazima ndiye kuti kulibe.
ZIMENE YESU ANANENA ZOKHUDZA IMFA
7 Yesu Kristu analankhulapo za mmene akufa alili. Anatero polankhula za Lazaro, munthu amene Yesuyo anali kum’dziwa bwino lomwe, amene anali atamwalira. Yesu anauza ophunzira ake kuti: “Lazaro bwenzi lathu ali m’tulo.” Ophunzirawo anaganiza kuti Yesu akutanthauza kuti Lazaro wagona tulo teniteni, kupumula popeza anali kudwala. Koma si zimene Yesu anali kunena. Yesu anafotokoza kuti: “Lazaro wamwalira.” (Yohane 11:11-14) Mutha kuona kuti Yesu anayerekezera imfa ndi tulo. Lazaro sanali kumwamba kapena ku helo woyaka moto. Iye sanali pamodzi ndi angelo kapena makolo akale. Lazaro sanabadwenso kukhala munthu wina. Iye anali atagona mu imfa, mmene munthu amakhalira akagona tulo tofa nato popanda kulota chilichonse. Palinso malemba ena amene amayerekeza imfa ndi tulo. Mwachitsanzo, wophunzira Stefano ataphedwa mochita kuponyedwa miyala, Baibulo limanena kuti “anagona tulo.” (Machitidwe 7:60) Mtumwi Paulo nayenso analemba za ena m’tsiku lake kuti “agona” mu imfa.—1 Akorinto 15:6.
8 Kodi chinali cholinga cha Mulungu pachiyambi kuti anthu azifa? Kutalitali! Yehova anapanga anthu kuti akhale kwamuyaya pa dziko lapansi. Monga tinaphunzirira koyambirira kwa buku lino, Mulungu anaika mwamuna ndi mkazi oyambirira m’paradaiso wokongola kwambiri. Anawadalitsa powapatsa thanzi langwiro. Yehova anali kuwafunira zabwino zokhazokha. Kodi pali kholo lachikondi limene lingafune kuti ana ake adzavutike ndi ukalamba kenako kufa? Sizingatheke! Yehova anali kuwakonda kwambiri ana ake ndipo anali kufuna kuti iwo akhale ndi chimwemwe chosatha pa dziko lapansi. Baibulo limanena za anthu kuti: “[Yehova] waika zamuyaya m’mitima yawo.” (Mlaliki 3:11) Mulungu anatilenga ndi mtima wofuna kukhala ndi moyo wosatha. Ndipo wakonza njira yokwaniritsira chikhumbo chimenechi.
CHIFUKWA CHAKE ANTHU AMAFA
9 Ngati zili choncho, n’chifukwa chiyani anthu amafa? Kuti tipeze yankho, tiyenera kuganizira zimene zinachitika pamene kunali mwamuna mmodzi ndi mkazi mmodzi pa dziko lapansi. Baibulo limafotokoza kuti: “Yehova Mulungu anameretsa m’nthaka mitengo yonse yokoma m’maso ndi yabwino kudya.” (Genesis 2:9) Koma anawaletsa chinthu chimodzi. Yehova anauza Adamu kuti: “Mitengo yonse ya m’munda udyeko; koma mtengo wakudziwitsa zabwino ndi zoipa usadye umenewo; chifukwa tsiku lomwe udzadya umenewo udzafa ndithu.” (Genesis 2:16, 17) Limeneli silinali lamulo lovuta kulitsatira. Panali mitengo ina yambiri imene Adamu ndi Hava akanadya zipatso zake. Koma lamulo ili linawapatsa mpata wapadera wosonyeza kuti amayamikira Iye amene anawapatsa zonse, kuphatikizapo moyo wangwiro. Kumvera kwawo kukanasonyezanso kuti anali kulemekeza ulamuliro wa Atate wawo wa kumwamba, ndipo anali kufuna utsogoleri wake wachikondi.
10 N’zomvetsa chisoni kuti anthu awiri oyambirirawo anasankha kusamvera Yehova. Polankhula kudzera mwa njoka, Satana anafunsa Hava kuti: “Eya! kodi anatitu Mulungu, Usadye mitengo yonse ya m’mundamu?” Hava anayankha kuti: “Zipatso za mitengo ya m’mundamu tidye. Koma zipatso za mtengo umene uli mkati mwa munda, Mulungu anati, Musadye umenewo, musakhudze umenewo, mungadzafe.”—Genesis 3:1-3.
11 “Kufa simudzafai,” anatero Satana, ndipo anapitiriza kuti: “Adziwa Mulungu kuti tsiku limene mukadya umenewo, adzatseguka maso anu, ndipo mudzakhala ngati Mulungu, wakudziwa zabwino ndi zoipa.” (Genesis 3:4, 5) Satana anali kufuna kuti Hava aone kuti angapindule mwa kudya chipatso choletsedwacho. Malinga ndi mawu a Satanawo, Hava anali ndi ufulu wodzisankhira cholondola ndi cholakwika. M’mawu ena, iye anali ndi ufulu wochita zimene akufuna. Mwa mawu akewo, Satana anatanthauzanso kuti Yehova anawanamiza powauza zimene zingatsatire akadya chipatsocho. Hava anakhulupirira Satana. Chotero anathyolako zipatso za mtengowo n’kudya. Kenako anagawiranso mwamuna wake, ndipo iyenso anadya. Si kuti iwo anadya mosazindikira. Adamu ndi Hava anadziwa kuti akuchita ndendende zimene Mulungu anawauza kuti asachite. Mwa kudya zipatsozo, iwo anaphwanya mwadala lamulo lomveka ndi losavuta kulitsatira. Ananyozera Atate wawo wa kumwamba ndi ulamuliro wake. Analibiretu chifukwa chodzilungamitsira pa kupanda kwawo ulemu koteroko kwa Mlengi wawo wachikondi!
12 Mwachitsanzo, kodi mungamve bwanji ngati mwana wolera nokha sakukumverani, ndipo akuchita zimenezo m’njira yosonyeza kuti sakukulemekezani kapena kukukondani? Zingakupwetekeni mtima kwambiri. Ndiye tangolingalirani mmene Yehova zinam’pwetekera mtima, onse awiri Adamu ndi Hava atachita zinthu zotsutsana naye.
13 Yehova analibe chifukwa chololera Adamu ndi Hava kukhalabe kwamuyaya. Iwo sanamumvere, ndipo anafadi monga Yehova anawauzira poyamba. Adamu ndi Hava kunalibenso. Iwo sanapite ku dziko la mizimu. Timadziwa zimenezi chifukwa cha zimene Yehova ananena kwa Adamu atam’funsa za kusamvera kwake. Mulungu anati: “Udzabwerera kunthaka: chifukwa kuti mmenemo unatengedwa: chifukwa kuti ndiwe fumbi, ndi ku fumbiko udzabwerera.” (Genesis 3:19) Mulungu anapanga Adamu ndi fumbi la pansi. (Genesis 2:7) Asanalengedwe, Adamu kunalibe. Choncho Yehova atanena kuti Adamu adzabwerera ku fumbi, anali kutanthauza kuti Adamu kudzakhala kulibe, monga zinalili poyamba. Adamu adzakhala wopanda moyo uliwonse mmene limakhalira fumbi, limene Mulungu analigwiritsa ntchito pomulenga.
14 Adamu ndi Hava akanakhalabe ndi moyo mpaka lerolino, koma iwo anafa chifukwa anasankha kusamvera Mulungu, zimene zinawachititsa kuti achimwe. Anthufe timafa chifukwa chakuti Adamu anapatsira ana ake onse uchimo wakewo ndi imfa. (Aroma 5:12) Uchimo umenewo uli ngati matenda oopsa obadwa nawo, oti palibe munthu angawapewe. Chotsatira cha uchimowo, ndi imfa, imene ndi temberero. Imfa ndi mdani, osati bwenzi. (1 Akorinto 15:26) Ndife oyamikira kwambiri kuti Yehova anapereka dipo lotipulumutsa kwa mdani woopsa ameneyu.
KUDZIWA ZOONA ZAKE ZA IMFA N’KOTHANDIZA
15 Zimene Baibulo limaphunzitsa zokhudza mmene akufa alili n’zothandiza. Monga taona kale, akufa samva kuwawa kulikonse kapena kupwetekedwa mtima. Sitiyenera kuwaopa, chifukwa sangatichite kalikonse. Safunikira thandizo lathu, -ndipo iwonso sangatithandize. Sitingalankhule nawo, ndipo iwonso sangalankhule nafe. Atsogoleri achipembedzo ambiri amanama kuti angathandize anthu amene anamwalira, ndipo amene amakhulupirira atsogoleri amenewo amawapatsa ndalama. Koma kudziwa zoona zake, kumatiteteza kuti tisanyengedwe ndi anthu amene amaphunzitsa mabodza amenewa.
16 Kodi zipembedzo zambiri zimagwirizana ndi zimene Baibulo limaphunzitsa pa nkhani ya anthu akufa? Zambiri zimaphunzitsa zinthu zosemphana ndi zimene Baibulo limaphunzitsa. Chifukwa chiyani? Chifukwa chakuti zimene amaphunzitsazo, Satana waikamo maganizo ake. Iye amagwiritsa ntchito chipembedzo chonyenga pochititsa anthu kukhulupirira kuti matupi awo akadzafa, iwo adzakhalabe ndi moyo ku dziko la mizimu. Limeneli ndi bodza limene Satana amaliphatikiza ndi mabodza ena kuti apatutse anthu kuchoka kwa Yehova Mulungu. Kodi amachita zimenezo motani?
17 Monga takambirana kale, m’zipembedzo zina amaphunzitsa kuti ngati munthu amachita zoipa, akadzamwalira adzapita kukazunzidwa m’moto kwamuyaya. Chiphunzitso chimenechi chimanyoza Mulungu. Yehova ndi Mulungu wa chikondi ndipo sangazunze anthu mwa njira imeneyi. (1 Yohane 4:8) Kodi mungamuone bwanji munthu amene amalanga mwana wake wosamvera, mwa kuotcha manja ake pa moto? Kodi mungamuone ngati wabwino? Kodi mungafune kuti akhale mnzanu? N’zodziwikiratu kuti simungafune. Mutha kumuona ngati munthu wankhanza kwambiri. Koma Satana amafuna kuti tikhulupirire kuti Yehova, amazunza anthu m’moto kwamuyaya, inde kwa zaka zambirimbiri zosawerengeka.
18 Satana amagwiritsanso ntchito zipembedzo zina pofuna kuphunzitsa kuti anthu akafa, amakhala mizimu yoyenera kupatsidwa ulemu ndi anthu amoyo. Malinga ndi chiphunzitso chimenechi, mizimu ya anthu akufa ingakhale mabwenzi oti angatithandize kwambiri, kapena adani athu oopsa. Anthu ambiri amalikhulupirira bodza limeneli. Amaopa anthu akufa ndipo amapereka ulemu ndi kuwalambira. Baibulo, m’malo mwake, limaphunzitsa kuti akufa ali m’tulo, ndipo tiyenera kulambira Mulungu woona yekhayo, Yehova. Iye ndiye Mlengi wathu ndi Wotipatsa zosowa zathu zonse.—Chivumbulutso 4:11.
19 Kudziwa zoona zake za akufa kumakutetezani kuti musasocheretsedwe ndi mabodza amene zipembedzo zina zimaphunzitsa. Kumakuthandizaninso kumvetsa ziphunzitso zinanso za m’Baibulo. Mwachitsanzo, mukazindikira kuti anthu akamwalira sapita ku dziko la mizimu, lonjezo la moyo wosatha pa dziko lapansi laparadaiso limakhaladi lomveka.
20 Kalekale, munthu wolungamayo Yobu anafunsa kuti: “Atafa munthu, adzakhalanso ndi moyo kodi?” (Yobu 14:14) Kodi munthu wopanda moyo, woti akugona mu imfa angaukitsidwe n’kukhalanso ndi moyo? Zimene Baibulo limaphunzitsa pa nkhaniyi n’zotonthoza kwambiri, monga momwe tidzaonera m’nkhani yotsatira.
[Mawu a M’munsi]
Kuti mumve zambiri pa mawu akuti “mzimu,” onani Za Kumapeto, pa masamba 209 mpaka 211.
ZIMENE BAIBULO LIMAPHUNZITSA
▪ Akufa saona kapena kumva kapena kuganiza chilichonse.—Mlaliki 9:5.
▪ Akufa sachita kalikonse ndipo savutika.—Yohane 11:11.
▪ Timafa chifukwa tinabadwa ndi uchimo wa Adamu.—Aroma 5:12.
[Mafunso]
1-3. Kodi anthu amafunsa mafunso otani okhudza imfa, ndipo zipembedzo zosiyanasiyana zimapereka mayankho otani?
4. Kodi zipembedzo zonse zimagwirizana pa mfundo imodzi iti yokhudza imfa?
5, 6. Kodi Baibulo limaphunzitsa kuti akufa ali motani?
7. Kodi Yesu anafotokoza kuti imfa ili ngati chiyani?
8. Tikudziwa bwanji kuti sichinali cholinga cha Mulungu kuti anthu azifa?
9. Kodi Yehova anam’letsa chiyani Adamu, ndipo n’chifukwa chiyani lamulo limeneli silinali lovuta kulitsatira?
10, 11. (a) Kodi chinachitika n’chiyani kuti anthu awiri oyambirira asamvere Mulungu? (b) N’chifukwa chiyani kusamvera kwa Adamu ndi Hava kunali nkhani yaikulu?
12. N’chiyani chingatithandize kumvetsa mmene Yehova anamvera, Adamu ndi Hava atachita zinthu zotsutsana naye?
13. Kodi Yehova anati n’chiyani chidzachitikira Adamu akadzafa, ndipo zikutanthauza chiyani?
14. N’chifukwa chiyani anthufe timafa?
15. Kodi kudziwa zoona zake za imfa n’kotonthoza chifukwa chiyani?
16. Kodi ndani waikamo maganizo ake m’zimene zipembedzo zambiri zimaphunzitsa, ndipo amachita motani zimenezo?
17. N’chifukwa chiyani chiphunzitso chonena kuti Mulungu amazunza anthu m’moto kwamuyaya chimanyoza Yehova?
18. Kulambira akufa n’kozikidwa pa bodza liti limene zipembedzo zina zimaphunzitsa?
19. Kodi kudziwa zoona zake za imfa kumatithandiza kumvetsa chiphunzitso chinanso chiti cha m’Baibulo?
20. Kodi tidzakambirana funso lotani m’nkhani yotsatira?
[Chithunzi patsamba 59]
Kodi lawi lija lapita kuti?
[Chithunzi patsamba 60]
Yehova anapanga anthu n’cholinga choti akhale pa dziko lapansi kosatha
[Chithunzi patsamba 62]
Adamu anachokera ku fumbi, ndipo anabwereranso ku fumbi
^ ***bh mas. 66-75 Chiyembekezo Chotsimikizika Chokhudza Okondedwa Anu Amene Anamwalira***
Mutu 7
Chiyembekezo Chotsimikizika Chokhudza Okondedwa Anu Amene Anamwalira
Kodi timadziwa bwanji kuti akufa adzaukadi?
Kodi n’chiyani chimasonyeza kuti Yehova ndi wofunitsitsa kuukitsa akufa?
Kodi ndani adzaukitsidwa?
TAYEREKEZANI kuti mdani woopsa kwambiri akukuthamangitsani. Iye ndi wamphamvu kwambiri komanso waliwiro kuposa inu. Mukudziwa kuti ndi chigandanga chopanda chifundo chifukwa munamuonapo akupha anzanu ena. Pamene mukuyesetsa ndi mphamvu zanu zonse kum’thawa, m’pamenenso akuoneka kuti akukupezani. Ndiye mwayamba kuona kuti akugwirani basi. Koma mwadzidzidzi, mukuona munthu wokupulumutsani watulukira. Iye ndi wamphamvu kwambiri kuposa mdani wanuyo, ndipo akulonjeza kukuthandizani. Mtima wanu ukukhazikika pansi.
2 Mwa njira ina, panopa mukuthamangitsidwa ndi mdani wotero. Tonsefe akutithamangitsa. Monga tinaphunzirira m’Mutu 6, Baibulo limati imfa ndi mdani. Palibe aliyense wa ife amene angaithawe kapena kuigonjetsa. Ambiri a ife taona mdani ameneyu akutenga miyoyo ya anthu amene tinali kuwakonda. Koma Yehova ndi wamphamvu kwambiri kuposa imfa. Iye ndiye Mpulumutsi wachikondi amene wasonyeza kale kuti angagonjetse mdani ameneyu. Ndipo iye akutilonjeza kumuwononga kotheratu. Baibulo limaphunzitsa kuti: “Mdani wotsiriza amene adzathedwa ndiye imfa.” (1 Akorinto 15:26) Imeneyotu ndi nkhani yosangalatsa zedi!
3 Mwachidule, tiyeni tikambirane mmene timamvera, mdaniyo imfa, akatenga munthu amene timam’konda. Kukambirana zimenezi kutithandiza kumvetsa chinachake chimene chidzatipatsa chimwemwe. Yehovatu amalonjeza kuti akufa adzakhalanso ndi moyo. (Yesaya 26:19) Iwo adzaukitsidwa. Chimenechi ndicho chiyembekezo chokhudza okondedwa athu amene anamwalira.
MUNTHU AMENE TIMAM’KONDA AKAMWALIRA
4 Kodi pali munthu amene munali kum’konda amene anatisiya? Chisoni ndi kuthedwa nzeru kumene timamva kumakhala kosaneneka. Zinthu zikatere, tiyenera kupita ku Mawu a Mulungu kuti tipeze chitonthozo. (2 Akorinto 1:3, 4) Baibulo limatithandiza kudziwa mmene imfa imakhudzira Yehova ndi Yesu. Yesu, amene anali kuchita zinthu motengera Atate wake ndendende, anavutikapo maganizo chifukwa cha imfa ya munthu amene anali kum’konda. (Yohane 14:9) Yesu akakhala ku Yerusalemu, anali kukonda kucheza kunyumba kwa Lazaro ndi alongo ake, Mariya ndi Marita. Amenewa anali kukhala m’mudzi wina wotchedwa Betaniya, pafupi ndi Yerusalemu. Iwo anakhala mabwenzi ake apamtima. Baibulo limanena kuti: “Yesu anakonda Marita, ndi mbale wake, ndi Lazaro.” (Yohane 11:5) Koma monga tinaphunzirira m’Mutu 6, Lazaro anadzamwalira.
5 Kodi Yesu anamva bwanji mnzake atamwalira? Nkhaniyo imatiuza kuti Yesu anapita kwa achibale ndi anzake a Lazaro kukakhala nawo panthawi yachisoni imeneyi. Atawaona, Yesu anagwidwa chisoni chachikulu. Baibulo limanena kuti Yesu “anadzuma mu mzimu, navutika mwini.” Kenako, “Yesu analira,” imatero nkhaniyo. (Yohane 11:33, 35) Kodi kumva chisoni kwa Yesu kunatanthauza kuti analibe chiyembekezo? Ayi si choncho. Panthawiyo, Yesu anali kudziwa kuti chinachake chosangalatsa kwambiri chichitika. (Yohane 11:3, 4) Koma anavutikabe maganizo ndi kumva chisoni chimene imfa imachititsa.
6 Ku mbali ina, chisoni chimene Yesu anamva n’cholimbikitsa kwa ife. Chimatiphunzitsa kuti Yesu ndi Atate wake, Yehova, amadana ndi imfa. Koma Yehova Mulungu ali ndi mphamvu zomenyana ndi mdaniyo ndi kum’gonjetsa. Tiyeni tione zimene Mulungu anathandiza Yesu kuchita.
“LAZARO, TULUKA”
7 Lazaro anaikidwa m’manda ku phanga. Ndiyeno Yesu anapempha kuti chimwala chimene anatsekera phangalo chichotsedwe. Marita anatsutsa zimenezo chifukwa panali patapita kale masiku anayi chimuikireni m’manda Lazaro, ndipo thupi lake liyenera kuti linayamba kuwonongeka. (Yohane 11:39) Malinga ndi kuona kwa anthu, palibenso china chimene chikanachitika.
8 Chimwala chija anachichotsapo, ndipo Yesu anafuula mwamphamvu kuti: “Lazaro, tuluka.” Kodi chinachitika n’chiyani? Baibulo limati: “Womwalirayo anatuluka.” (Yohane 11:43, 44) Tangolingalirani chisangalalo chimene anthu anali pamenepowo anakhala nacho. Kaya Lazaro anali mlongo wawo, wachibale wawo, bwenzi lawo, kapena anali kukhala naye pafupi, iwo anadziwa kuti iye anali atamwalira. Koma tsopano akumuonanso ali wamoyo, munthu wokondedwa yemwe uja. Ayenera kuti anaona ngati akulota. Mosakayikira, ambiri anakumbatira Lazaro mosangalala. Pamenepatu imfa inagonjetsedwadi.
9 Yesu sananene kuti anachita chozizwitsa chimenechi mwa mphamvu zake. M’pemphero limene analipereka asanaitane Lazaro, anasonyezeratu kuti Yehova ndiye anaukitsa Lazaro. (Yohane 11:41, 42) Si nthawi yokhayi imene Yehova anagwiritsa ntchito mphamvu zake m’njira imeneyi. Lazaro, ndi mmodzi chabe mwa anthu asanu ndi anayi olembedwa m’Mawu a Mulungu, amene anaukitsidwa kwa akufa. Kuwerenga ndi kuphunzira nkhani zimenezi n’kosangalatsa. Zimatiphunzitsa kuti Mulungu alibe tsankho, popeza anaukitsa anthu osiyanasiyana, ana ndi achikulire, amuna ndi akazi, Aisrayeli ndi anthu omwe sanali Aisrayeli. Ndipotu nkhani zimenezi zimasimba za chimwemwe chachikulu zedi chimene anthu anakhala nacho munthu wakufa ataukitsidwa. Mwachitsanzo, Yesu ataukitsa buthu kwa akufa, makolo ake “anasangalala kwadzaoneni.” (Marko 5:42, NW) Inde, Yehova anawapatsa chifukwa chosaiwalika chokhalira osangalala.
10 N’zoona kuti amene anaukitsidwa ndi Yesu anafanso m’kupita kwa nthawi. Kodi zimenezi zikutanthauza kuti kuwaukitsa kunalibe phindu lililonse? Ayi. Nkhani za m’Baibulo zimenezi zimatsimikizira mfundo zofunika kwambiri za m’Baibulo, ndipo zimatipatsa chiyembekezo.
ZIMENE TINGAPHUNZIRE PA NKHANI ZONENA ZA AKUFA AMENE ANAUKITSIDWA
11 Baibulo limaphunzitsa kuti akufa “sadziwa kanthu bi.” Iwo sali ndi moyo kwina kwake ndipo palibe chimene akudziwa. Nkhani ya Lazaro imatitsimikizira za mfundoyi. Atakhalanso ndi moyo, kodi Lazaro anasimbira anthu nkhani zodabwitsa za mmene kumwamba kulili? Kapena kodi anawafotokozera nkhani zowopsa zonena za ku helo? Ayi. Baibulo silinena kuti Lazaro analankhulapo nkhani zoterozo. Masiku onse anayi amene iye anali wakufa, sanali ‘kudziwa kanthu.’ (Mlaliki 9:5) Lazaro anali atagona mu imfa basi.—Yohane 11:11.
12 Nkhani ya Lazaro imatiphunzitsanso kuti kuukitsidwa kwa akufa ndi nkhani yoona, osati yongopeka. Yesu anaukitsa Lazaro pamaso pa khamu la mboni zoona ndi maso. Ngakhalenso atsogoleri achipembedzo, omwe anali kudana ndi Yesu, sanatsutse zoti chozizwitsa chimenechi chinachitikadi. M’malo mwake, iwo anati: “Titani ife? chifukwa munthu uyu achita zizindikiro zambiri.” (Yohane 11:47) Anthu ambiri anapita kukaona munthu woukitsidwa uja. Motero, ochuluka anayamba kukhulupirira mwa Yesu. Kuona Lazaro ali wamoyo kunawapatsa umboni wosatsutsika wakuti Yesu anatumizidwadi ndi Mulungu. Umboni umenewu unali wamphamvu kwambiri, moti ena mwa atsogoleri achipembedzo achiyuda, okakala mtimawo, anayamba kupangana zoti aphe Yesu ndi Lazaro yemwe.—Yohane 11:53; 12:9-11.
13 Kodi kukhulupirira kuti akufa adzaukitsidwa n’kungotaya nthawi? Ayi, chifukwa Yesu anaphunzitsa kuti tsiku lina, “onse ali m’manda achikumbutso” adzaukitsidwa. (Yohane 5:28, NW) Yehova ndiye Mlengi wa zamoyo zonse. Kodi zingakhale zovuta kukhulupirira kuti angalengenso moyo kachiwiri? Zimenezo zingadalire kwenikweni zimene Yehova angakumbukire. Kodi iye angathe kukumbukira okondedwa athu amene anamwalira? Kumwambaku kuli nyenyezi zosatheka kuziwerenga, koma iliyonse ya nyenyezizo, Mulungu amaitchula dzina. (Yesaya 40:26) Ndiye kuti Yehova Mulungu angathe kukumbukira zonse zokhudza okondedwa athu amene anamwalira, ndipo ndi wokonzeka kuwaukitsa.
14 Baibulo limaphunzitsa kuti Yehova ndi wofunitsitsa kuukitsa akufa. Kodi tingatsimikizire bwanji zimenezi? Baibulo limaphunzitsa kuti iye ndi wofunitsitsa kuukitsa akufa. Mwamuna wokhulupirikayo, Yobu, anafunsa kuti: “Atafa munthu, adzakhalanso ndi moyo kodi?” Yobu anali kunena za kuyembekezera m’manda mpaka nthawi ya Mulungu yoti am’kumbukire. Iye anati kwa Yehova: “Mukadaitana, ndipo ndikadakuyankhani; mukadakhumba ntchito ya manja anu.”—Yobu 14:13-15.
15 Tangolingalirani! Yehova amachita kukhumba kuukitsa akufa. Kodi si zotonthoza mtima kudziwa kuti Yehova amaiona choncho nkhani ya kuukitsa akufa? Koma nanga bwanji za kuukitsa akufa kumene kudzachitika m’tsogolo? Kodi ndani adzaukitsidwa, ndipo adzaukitsidwira kuti?
“ONSE ALI M’MANDA ACHIKUMBUTSO”
16 Nkhani za m’Baibulo zonena za anthu amene anaukitsidwa zimatiphunzitsa zambiri zokhudza kuukitsidwa kwa anthu kumene kudzachitika m’tsogolo. Anthu amene anaukitsidwira pa dziko lapansi pompano anapita kukakhalanso ndi okondedwa awo. Zidzateronso pa kuukitsidwa kwa m’tsogolo, kungoti zidzakhala zabwino kwambiri kuposa mmene zinalili kalelo. Monga tinaphunzirira m’Mutu 3, cholinga cha Mulungu n’chakuti dziko lonse lapansi lidzakhale paradaiso. Ndiye kuti akufa sadzaukitsidwira m’dziko lodzala ndi nkhondo, chiwawa, ndi matenda ayi. Iwo adzapatsidwa mwayi wokhala ndi moyo wosatha pa dziko lapansi lamtendere ndi lopatsa chimwemwe.
17 Kodi ndani adzaukitsidwa? Yesu ananena kuti ‘onse ali m’manda [achikumbutso] adzamva mawu ake [a Yesu], nadzatulukira.’ (Yohane 5:28, 29) Mofananamo, lemba la Chivumbulutso 20:13 limanena kuti: “Nyanja inapereka akufawo anali momwemo, ndipo imfa ndi Hade zinapereka akufawo anali mmenemo.” Mawu akuti “Hade” amatanthauza manda a anthu onse (Onani Za Kumapeto, masamba 212 mpaka 213.) M’manda a anthu onse amenewa simudzakhalanso mtembo ngakhale umodzi. Anthu osawerengeka amene akugona mmenemo adzakhalanso ndi moyo. Mtumwi Paulo ananena kuti: “Kudzakhala kuuka kwa olungama ndi osalungama.” (Machitidwe 24:15) Kodi mawu amenewo amatanthauza chiyani?
18 “Olungama” akuphatikizapo ochuluka a anthu amene timawawerenga m’Baibulo, amene analiko Yesu asanabwere pa dziko lapansi. Mwina mungakumbukire kuti kunali anthu ngati Nowa, Abrahamu, Sara, Mose, Rute, Estere, ndi enanso ambiri. Chaputala 11 cha Ahebri, chimasimba za ena mwa amuna ndi akazi okhulupirika amenewa. Koma “olungama” amenewa akuphatikizaponso atumiki a Yehova amene amamwalira m’nthawi yathu ino. Pokhala ndi chiyembekezo chimenechi chodzaukitsidwa, sitiopa kufa.—Ahebri 2:15.
19 Bwanji za onse amene sanatumikire kapena kumvera Yehova chifukwa chakuti sanali kum’dziwa? “Osalungama” miyandamiyanda amenewa sadzaiwalidwa. Iwonso adzaukitsidwa ndi kupatsidwa nthawi yoti aphunzire za Mulungu woona ndi kum’tumikira. Panthawi ya zaka 1,000, akufa adzaukitsidwa ndi kupatsidwa mwayi wotumikira Yehova pa dziko lapansi pamodzi ndi anthu okhulupirika. Idzakhala nthawi yosangalatsa zedi. Nthawiyi ndi imene Baibulo limaitcha Tsiku la Chiweruzo.
20 Kodi zimenezi zikutanthauza kuti munthu wina aliyense amene anafa adzaukitsidwa? Ayi. Baibulo limanena kuti akufa ena ali ku “gehena.” (Luka 12:5) Gehena ndi dzina lotengedwa ku dzala linalake limene linali kunja kwa mzinda wakale wa Yerusalemu. Mitembo ndi zinyalala anali kuzitenthera kumeneko. Anthu amene mitembo yawo anali kuitaya kumeneko anali kuonedwa ndi Ayuda kukhala osayenerera kuikidwa m’manda ndi kuukitsidwa. Chotero Gehena ndi phiphiritso loyenerera la chiwonongeko chotheratu. Ngakhale kuti Yesu adzakhala ndi mbali poweruza amoyo ndi akufa, Yehova ndiye Woweruza wamkulu. (Machitidwe 10:42) Iye sadzaukitsa anthu amene anawaweruza kuti ndi oipa ndiponso osafuna kusintha.
KUUKITSIDWIRA KUMWAMBA
21 Baibulo limanenanso za kuukitsidwa kwina, kumene ndi kuukitsidwira kumwamba monga cholengedwa chauzimu. Pali chitsanzo chimodzi chokha cholembedwa m’Baibulo cha kuuka kotereku, chija cha Yesu Kristu.
22 Yesu ataphedwa monga munthu, Yehova sanalole Mwana wake wokhulupirikayo kukhalabe m’manda. (Salmo 16:10; Machitidwe 13:34, 35) Mulungu anaukitsa Yesu, koma osati ndi thupi laumunthu ayi. Mtumwi Petro anafotokoza kuti Kristu ‘anaphedwa m’thupi, koma anapatsidwa moyo mumzimu.’ (1 Petro 3:18) Chimenechi chinalidi chozizwitsa chachikulu zedi. Yesu anakhalanso ndi moyo monga munthu wamphamvu wauzimu. (1 Akorinto 15:3-6) Yesu ndiye anali woyambirira kuukitsidwa mwa njira yaulemerero imeneyi. (Yohane 3:13) Koma sanali womalizira.
23 Podziwa kuti anali pafupi kubwerera kumwamba, Yesu anauza otsatira ake okhulupirika kuti ‘akawakonzera malo’ kumeneko. (Yohane 14:2) Ponena za aja amene adzapita kumwamba, Yesu anawatcha ‘kagulu kake ka nkhosa.’ (Luka 12:32) Ndi angati amene anali kudzakhala m’gulu laling’onopo limeneli la Akristu okhulupirika? Malinga ndi Chivumbulutso 14:1, mtumwi Yohane anati: “Ndinapenya, taonani, Mwanawankhosayo [Yesu Kristu] alikuimirira pa phiri la Ziyoni, ndipo pamodzi ndi Iye zikwi zana mphambu makumi anayi kudza anayi, akukhala nalo dzina lake ndi dzina la Atate wake lolembedwa pamphumi pawo.”
24 Akristu okwanira 144,000 amenewa, omwe akuphatikizapo atumwi okhulupirika a Yesu, kuukitsidwa kwawo n’koti akakhale kumwamba. Kodi kuukitsidwa kwawo kudzachitika liti? Mtumwi Paulo analemba kuti kudzachitika panthawi ya kukhalapo kwa Kristu. (1 Akorinto 15:23) Monga mudzaphunzirira m’Mutu 9, panopa tili m’nthawi imeneyo. Choncho otsala ochepa mwa anthu 144,000 amene amafa lerolino amaukitsidwira kumwamba nthawi yomweyo. (1 Akorinto 15:51-55) Koma ochuluka mwa anthu lerolino adzaukitsidwira m’Paradaiso pa dziko lapansi m’tsogolo.
25 Inde, Yehova adzagonjetsadi mdani wathuyo imfa, ndipo sadzakhalaponso mpaka muyaya. (Yesaya 25:8) Komano mungadzifunse kuti, ‘Kodi oukitsidwira kumwambawo akachitanji kumeneko?’ Iwo adzakhala mbali ya boma lodabwitsa kwambiri la Ufumu kumwamba. M’mutu wotsatira, tidzaphunzira zambiri za boma limenelo.
[Mawu a M’munsi]
Nkhani zina mungazipeze pa 1 Mafumu 17:17-24; 2 Mafumu 4:32-37; 13:20, 21; Mateyu 28:5-7; Luka 7:11-17; 8:40-56; Machitidwe 9:36-42; 20:7-12.
Kuti mudziwe zambiri zokhudza Tsiku la Chiweruzo, ndi kuti munthu adzaweruzidwa pazifukwa zotani, onani Za Kumapeto, masamba 213 mpaka 215.
ZIMENE BAIBULO LIMAPHUNZITSA
▪ Nkhani za m’Baibulo zonena za anthu amene anaukitsidwa zimatipatsa chiyembekezo chotsimikizika.—Yohane 11:39-44.
▪ Yehova ndi wofunitsitsa kuukitsa akufa.—Yobu 14:13-15.
▪ Onse amene ali m’manda a anthu onse adzaukitsidwa.—Yohane 5:28, 29.
[Mafunso]
1-3. Ndi mdani uti amene akuthamangitsa tonsefe, ndipo n’chifukwa chiyani kukambirana zimene Baibulo limaphunzitsa kutikhazika mtima pansi?
4. (a) N’chifukwa chiyani tinganene kuti mmene Yesu anamvera, mnzake wokondedwa atamwalira, zikutiphunzitsa mmene Yehova amamvera? (b) Kodi Yesu anali ndi mabwenzi ati apamtima?
5, 6. (a) Kodi Yesu anamva bwanji pamene anali ndi achibale ndi anzake a Lazaro omwe anali kulira maliro? (b) N’chifukwa chiyani chisoni chimene Yesu anamva chili cholimbikitsa kwa ife?
7, 8. Kwa anthu oona, n’chifukwa chiyani panalibenso chimene chikanachitika ndi Lazaro, koma kodi Yesu anachita chiyani?
9, 10. (a) Kodi Yesu anasonyeza motani kumene anatenga mphamvu zake zoukitsa nazo Lazaro kwa akufa? (b) Kodi kuwerenga m’Baibulo za kuukitsidwa kwa anthu ndi kopindulitsa m’njira zina ziti?
11. Kodi nkhani ya kuukitsidwa kwa Lazaro imatithandiza bwanji kutsimikizira choonadi cholembedwa pa Mlaliki 9:5?
12. N’chifukwa chiyani sitiyenera kukayika zoti Lazaro anaukitsidwadi kwa akufa?
13. Tili ndi zifukwa zotani zokhulupirira kuti Yehova angathedi kuukitsa akufa?
14, 15. Malinga ndi zimene Yobu ananena, kodi n’chiyani chimasonyeza kuti Yehova ndi wofunitsitsa kuukitsa akufa?
16. Kodi akufa adzaukitsidwira pa dziko lapansi lotani?
17. Kodi adzaukitsidwa ndani?
18. Kodi “olungama” amene adzaukitsidwa akuphatikizapo ndani, ndipo inuyo panokha mukumva bwanji za chiyembekezo chimenechi?
19. Kodi “osalungama” ndani, ndipo Yehova mokoma mtima adzawapatsa mwayi wotani?
20. Kodi Gehena n’chiyani, ndipo kumapita anthu otani kumeneko?
21, 22. (a) Kodi pali kuukitsidwa kwinanso kotani? (b) Kodi ndani anali woyambirira kuukitsidwira ku moyo wauzimu?
23, 24. Kodi ndani ali mu “kagulu ka nkhosa” ka Yesu, ndipo ndi angati?
25. Kodi tidzaphunzira chiyani m’mutu wotsatira?
[Chithunzi patsamba 69]
Eliya anaukitsa mwana wa mkazi wamasiye.—1 Mafumu 17:17-24
[Chithunzi patsamba 69]
Kuuka kwa Lazaro kunachititsa anthu kusangalala kwambiri.—Yohane 11:38-44
[Chithunzi patsamba 69]
Mtumwi Petro anaukitsa mkazi wachikristu Dolika.—Machitidwe 9:36-42
[Chithunzi patsamba 75]
M’Paradaiso, akufa adzauka kukakhalanso ndi okondedwa awo
^ (2 Sam. 11:1-12:13) Ndiyeno ku chiyambi kwa chaka, pa nthawi imene mafumu anali kupita kukamenya nkhondo, Davide anatumiza Yowabu, atumiki ake ndi Isiraeli yense kuti akawononge ana a Amoni ndi kuzungulira mzinda wa Raba. Koma Davide anatsalira ku Yerusalemu. 2 Ndiyeno tsiku lina madzulo, Davide anadzuka pabedi lake, n’kupita kukayendayenda padenga la nyumba yachifumu. Ali pamenepo anaona mkazi akusamba, ndipo mkaziyo anali wooneka bwino kwambiri. 3 Zitatero, Davide anatuma nthumwi kukafufuza za mkaziyo. Ndiyeno munthu wina ananena kuti: “Kodi ameneyu si Bati-seba mwana wa Eliyamu, mkazi wa Uriya Mhiti?” 4 Kenako Davide anatuma nthumwi kuti akamutenge. Choncho mkaziyo anabweradi kwa Davide ndipo Davide anagona naye pa nthawi imene mkaziyo anali kudziyeretsa ku chodetsa chake. Zitatero mkaziyo anabwerera kunyumba yake. 5 Tsopano mkaziyo anakhala ndi pakati. Choncho anatumiza uthenga kwa Davide wonena kuti: “Ndili ndi pakati.” 6 Pamenepo Davide anatumiza uthenga kwa Yowabu wonena kuti: “Nditumizire Uriya Mhiti.” Choncho Yowabu anatumiza Uriya kwa Davide. 7 Uriya atafika kwa Davide, Davideyo anayamba kumufunsa za umoyo wa Yowabu, za umoyo wa anthu ndi mmene nkhondo inali kuyendera. 8 Pamapeto pake, Davide anauza Uriya kuti: “Pita kunyumba kwako ukasambe mapazi ako.” Uriya anatuluka m’nyumba ya mfumu ndipo pambuyo pake mfumuyo inamutumizira mphatso. 9 Koma Uriya anagona pakhomo la nyumba ya mfumu pamodzi ndi atumiki ena a mbuye wake, moti sanapite kunyumba yake. 10 Choncho anthu anauza Davide kuti: “Uriya sanapite kunyumba kwake.” Atamva zimenezi, Davide anauza Uriya kuti: “Iweyo wayenda ulendo wautali, si choncho kodi? Bwanji sunapite kunyumba kwako?” 11 Pamenepo Uriya anayankha Davide kuti: “Likasa, Isiraeli ndi Yuda akukhala m’misasa, ndipo mbuyanga Yowabu pamodzi ndi atumiki anu mbuyanga ali mumsasa kuthengo. Ndiye ine ndikalowe m’nyumba yanga kukadya chakudya, kumwa ndi kugona ndi mkazi wanga? Ndithu, pali inu ndi moyo wanu, sindingachite zimenezo.” 12 Ndiyeno Davide anauza Uriya kuti: “Leronso usanyamuke ndipo mawa ndikulola kupita.” Choncho Uriya anakhalabe ku Yerusalemu tsiku limenelo ndiponso tsiku lotsatira. 13 Kuwonjezera apo, Davide anamuitana kuti adye ndi kumwa naye pamodzi, ndipo anamuledzeretsa. Ngakhale zinali choncho, madzulo Uriya anapita kwa atumiki a mbuye wake kukagona pabedi, ndipo sanapite kunyumba kwake. 14 Ndiyeno m’mawa mwake, Davide analembera kalata Yowabu n’kupatsira Uriya. 15 M’kalatamo analembamo kuti: “Muike Uriya kutsogolo kumene nkhondo yakula, ndipo inu mubwerere m’mbuyo kuti amukanthe ndipo afe ndithu.” 16 Pamene Yowabu anazungulira mzinda wa Raba, anaika Uriya pamalo amene anadziwa kuti akumana ndi amuna amphamvu. 17 Pamene amuna a mzindawo anatuluka kudzamenyana ndi Yowabu, ena mwa anthu, atumiki a Davide anakanthidwa ndi kugwa, ndipo Uriya Mhiti nayenso anafa. 18 Tsopano Yowabu anatumiza mthenga kuti akauze Davide zonse zimene zikuchitika kunkhondo. 19 Yowabu analamula mthengayo kuti: “Ukakangomaliza kufotokozera mfumu zonse zokhudza nkhondoyi, 20 ndiyeno mfumu n’kukwiya ndi kukufunsa kuti, ‘N’chifukwa chiyani mumamenya nkhondo moyandikira mzindawo kwambiri choncho? Kodi amuna inu simunali kudziwa kuti adzaponya mivi kuchokera pamwamba pa mpanda? 21 Ndani uja anapha Abimeleki mwana wa Yerubeseti? Kodi si mkazi amene anaponya mwala wokhala pamwamba wa mphero ali pamwamba pa mpanda, ndipo Abimeleki anafera ku Tebezi komweko? N’chifukwa chiyani amuna inu munauyandikira kwambiri mpandawo?’ Pamenepo ukanene kuti, ‘Nayenso Uriya Mhiti, mtumiki wanu, wafa.’” 22 Choncho mthengayo anapita, ndipo atafika kwa Davide anamuuza zonse zimene Yowabu anamutuma. 23 Ndiyeno mthengayo anauza Davide kuti: “Amunawo anakula mphamvu kuposa ife, moti anatuluka kudzamenyana nafe kuthengo, koma tinayesetsa kuwapanikiza mpaka kuchipata cha mzinda. 24 Koma oponya mivi anapitirizabe kulasa atumiki anu kuchokera pamwamba pa mpanda, moti ena mwa atumiki a mfumu afa. Nayenso Uriya Mhiti, mtumiki wanu wafa.” 25 Pamenepo Davide anauza mthengayo kuti: “Ukamuuze Yowabu kuti, ‘Usavutike mtima chifukwa cha nkhani imeneyi, pakuti lupanga lingakanthe wina aliyense. Inuyo menyani nkhondo mwamphamvu ndi mzindawo ndipo muugonjetse.’ Choncho, ukamulimbikitse Yowabu.” 26 Pamenepo mkazi wa Uriya anamva kuti Uriya mwamuna wake wafa, ndipo anayamba kumulira. 27 Nyengo yolira maliro itatha, nthawi yomweyo Davide anatumiza nthumwi kukatenga Bati-seba ndi kubwera naye kunyumba kwake, ndipo anakhala mkazi wake. Patapita nthawi, anamuberekera mwana wamwamuna. Koma zimene Davide anachitazi zinamuipira kwambiri Yehova.
12 Tsopano Yehova anatuma Natani kwa Davide. Natani atafika kwa Davide anamuuza kuti: “Panali amuna awiri amene anali kukhala mumzinda umodzi. Wina anali wolemera ndipo wina anali wosauka. 2 Munthu wolemera uja anali ndi nkhosa ndi ng’ombe zambiri. 3 Koma munthu wosauka uja anali ndi kamwana ka nkhosa kamodzi kokha kakakazi kamene anagula. Iye anali kusunga kamwana ka nkhosako ndipo kanali kukula pamodzi ndi ana ake. Munthuyo anali kudya ndi kumwa nako pamodzi ndipo kanali kugona pachifuwa chake. Kwa iye kanali ngati mwana wake wamkazi. 4 Patapita nthawi, kwa munthu wolemera uja kunabwera mlendo. Koma munthu wolemerayo sanatenge zina mwa nkhosa zake ndi ng’ombe zake kuti akonzere mlendo amene anabwera kwawoyo. M’malomwake, anatenga kamwana ka nkhosa kakakazi ka munthu wosauka uja ndi kukonzera munthu amene anabwera kwawoyo kuti adye.” 5 Davide atamva zimenezi anamukwiyira kwambiri munthuyo, moti anauza Natani kuti: “Ndithu, pali Yehova Mulungu wamoyo, munthu wochita zimenezi ayenera kufa! 6 Ndiponso ayenera kubweza nkhosa zinayi chifukwa cha kamwana ka nkhosa kakakazi kamene anatenga. Amenewa ndiwo malipiro a zimene wachitazi, pakuti analibe chisoni.” 7 Pamenepo Natani anauza Davide kuti: “Munthu ameneyo ndiwe! Choncho Yehova Mulungu wa Isiraeli wanena kuti, ‘Ine ndinakudzoza iwe kuti ukhale mfumu ya Isiraeli ndipo ndinakupulumutsa m’manja mwa Sauli. 8 Ine ndinakupatsa nyumba ya mbuye wako ndi akazi a mbuye wako pachifuwa chako. Ndinakupatsanso nyumba ya Isiraeli ndi ya Yuda. Zinthu zimenezi zikanakhala kuti sizinakukwanire, ndinali wokonzeka kuziwonjezera ndiponso kukupatsa zinthu zina. 9 N’chifukwa chiyani unanyoza mawu a Yehova mwa kuchita chinthu choipa pamaso pake? Uriya Mhiti unamupha ndi lupanga, ndipo mkazi wake unamutenga kukhala mkazi wako, pamene Uriyayo unamupha ndi lupanga la ana a Amoni. 10 Tsopano lupanga silidzachoka panyumba yako mpaka kalekale. Chimenechi n’chotsatira cha zimene unachita chifukwa chondinyoza mwa kutenga mkazi wa Uriya Mhiti kukhala mkazi wako.’ 11 Ndiyeno Yehova wanena kuti, ‘Taona, ndikukugwetsera tsoka m’nyumba yako yomwe. Ndidzatenga akazi ako iwe ukuona ndi kuwapereka kwa mwamuna wina, ndipo iye adzagona ndi akazi ako anthu onse akuona. 12 Iweyo unachita zinthu zimenezi mobisa, koma ine ndidzachita zimenezi pamaso pa Isiraeli yense, masanasana.’” 13 Pamenepo Davide anauza Natani kuti: “Ndachimwira Yehova.” Ndiyeno Natani anauza Davide kuti: “Yehova wakukhululukira tchimo lako ndipo suufa.

robotstxt: allowed

filter: keep


c: text/html

text:
Ligi yatentha, chikwawa idutsa?
Zatentha mu TNM Super League pamene matimu akuziona ndipo ena akuphula mapointi atatu mosavutika.
Pamene matimu ena monga Blue Eagles ndi Big Bullets akumwa mkaka tsiku ndi tsiku, chisoni chamanga matimu monga ya Chikwawa United yomwe yangolowa kumene m’ligiyi.
Chikwawa yasewera mipira 7 koma yapunthidwa yonse.
Zayamba kukaikitsa ngati timuyi ikhazikike m’ligiyi ndipo mwini timuyi Owen Chomanika akuti zinthu zaipadi kutimu yake koma akuyesera kuphuphaphupa kuti akhazikike m’ligiyi.
“Tivomereze zinthu sizili bwino. Koma sitidataye chikhulupiriro, tikagwiragwira zonse ziyenda bwino, anthu asadandaule,” adatero Chomanika.
Iye adaonjeza kuti: “Sikuti zonse zaipa, tikagwiragwira anthu ayamba kuona zotsatira. Mutha kuona kuti masewero 7 amene tasewera, osewera athu asankhidwapo kuti ndiwo asewera bwino magemu 6 kusonyeza kuti penapake timuyi ili moyo.”
Chikwawa idatengapo mphunzitsi wakale wa timu ya Bullets Gerald Phiri kuti akhale mphunzitsi wamkulu koma mphunzitsiyu wasiya ntchito yake pamene watola chikwama kutimu ya Mighty Wanderers yomwenso ikulira tsiku ndi tsiku.
Chomanika akuti kuchoka kwa Phiri kwagwedezanso timu yake: “Gerald ndi mphunzitsi wabwino, apo sitingakane koma akuyeneranso asake mwayi wina womwe wapeza. Tidakakonda akadakhala nafe koma timufunire zabwino.”
Iye wati timu yake ikuyang’ana mphunzitsi wina yemwe ali ndi ukadaulo. “Kupatula mphunzitsi, tikuthandizanso osewerawa kuti azikhala ndi maganizo ofuna kumapambana chifukwa ligiyi ndi yaikulu. Tidachita mwayi kuti tili ndi Vincent Chinthenga amene akuthandiza timuyi komabe zikufunika osewera amene ali ndi maganizo ofuna kupambana ndipo oti azimva kuwawidwa tikagonja.”
Tili pankhani zamasewero, timu ya Flames Under 20 ili m’dziko la DR Congo komwe dzulo imapunthana ndi timu ya dzikolo yosaposa zaka 20.
Matimuwa adakumana sabata ziwiri zapitazo pa Kamuzu pomwe masewero adathera 1-1. Flames ipitirira mumpikisanowu ngati igonjetse Congo. Timuyi ikuyembekezereka kubwerera kumudzi lero.
« Silver player vanishes to Mozambique Preaching against homosexuality »


text:
Soya akupereka chiyembekezoRosina Thewela, wa kwa Mavwere ku Mchinji wakhala akudalira fodya kwa zaka zambiri.
Chaka chatha, Thewela pamodzi ndi mwamuna wake Ganizani adapeza mabelo asanu omwe adagulidwa pa K35 000.
Banjali lati zolowetsa paulimi m’chakachi sizinagwirizane n’komwe ndi mtengo wa 55 cents (K90.75) pa kilogalamu.
Apa banjali lidalingalira zotsamira pa soya.
Pandime yomweyo pomwe adapeza K35 000 ndi fodya, banjali likuyembekezera kukukolola matumba 18 a soya, lililonse lolemera makilogalamu 70.
Izi zikusonyeza kuti atati agulitse pamtengo womwe boma laika ngati wotsikitsa wa K70 pakilogalamu, adzapeza K88 200.
“Mu soya mukuoneka phindu lalikulu. Tikuthokoza mabungwe amene atilimbikitsa paulimiwu,” akubwekera Thewela.
Thewela ndi mmodzi mwa alimi amene akupindula ndi chilinganizo cha bungwe la Clinton Foundation lomwe lidadza kwa Mavwere ndi ndondomeko ya Anchor Farm Business Model.
M’ndondomekoyi, bungweli limapezera alimi a m’derali misika.
Banjali ndi chiwalo cha gulu la Nyanja One momwe muli alimi 20. Mwa awa, amayi alipo 12 ndipo amuna alipo 8.
Mwa zina, alimi amayenera kugwira ntchito ndi akatswiri a mbewu komanso alangizi a zaulimi ochokera kuunduna wa malimidwe.
Gulu lililonse limakhala ndi mlimi mmodzi oliyang’anira ndipo munda wake umakhala wachitsanzo.
Sabata yatha, akuluakulu a bungwe la Alliance for a Green Revolution for Africa (Agra), lomwe likupereka ndalama zolimbikitsira ulimi wa soya lidagoma ndi mbewu ya soya kwa mavwere.
Gululi lidalosera kuti alimi kumeneko akolola zochuluka.
Mneneri wa nthambi yosula ndondomeko muunduna wa malimidwe, Sarah Tione, adati mbewu ikupereka chiyembekezo chachikulu.
Iye adati mbewuyi ilibe tizirombo komanso yabiriwira bwino.
Tione adatsimikiza kuti alimi monga awo a kwa Mavwere angasimbe lokoma pamsika wa chaka chino ngati atalimbikira.
“Ulimi wa soya ndi wopindulitsa kuposa fodya tikatengera mitengo ya pamsika ya mbewu ziwirizi komanso zomwe zimalowa paulimiwo.
“Tidapeza kuti soya amafunika ndalama zosachepera K50 000 pahekitala imodzi. Ndalamayi imakhudza malipiro a munthu odzilimirayo, zolowetsamo komanso mwina thalansipoti popita kumsika.
“Ndi mmene mbewuyi ilili pamsika, n’zachidziwikire kuti muli phindu lochuluka,” adatero Tione.
Chaka chatha, dziko lino lidakolola matani pafupifupi 70 000 a soya pandime ya mahekitala 102 000.
Zitati zayenda bwino kwambiri, ndime imeneyi ikhoza kutulutsa matani 128 520 a soya.
Tione adati chaka chino, boma lapereka matani 657 a mbewuyi kwa alimi, zomwe zichititse zokololazo kukwera.
“Pali chiyembekezo choti malonda a mbewu ngati izi angachitire ubwino alimi potengera kuti ofuna mbewuzi alipo ambiri komanso pozindikira kuti alimi ambiri tsopano apeza upangiri oyenera otulutsa mbewu za pamwambwa,” adatero Tione.
Akakhala alimi a kwa Mavwere, iwo zawo zili bwino chifukwa Clinton Development Initiative yalonjeza kale kuti ligula soya wa alimi a pansi pa upangiri wake m’delaro.
Tione adati: “Si ife tokha a boma amene tikufuna soya; ambirinso akumufuna. Pali zambiri zingapangidwe kuchoka ku soya, monga zakudya za ziweto.
“Ena akumayenga mafuta ophikira ndi zinthu zina zodyedwa. Mlimi sangalilire kuutsi atamalima mbewu ngati izi nthawi zonse.”
Padakali pano, boma lati likugwira ntchito ndi kampani zopanga mbewu komanso nthambi zake za kafukufuku wa ulimi kuti ayese kupanga mbewu zamakono zochuluka poopa alimi kuti angamabwereze mbewu.
Izi akuti zingalowetse pansi ntchito yolimbikitsa ulimiwu.
« Mwaiwawo shines in YFC quiz Old Mutual ups share capital in Unit Trusts »


text:
Kodi Ndingatani Kuti Anthu Ena Asamandichitire Zachipongwe?
Yankho la m’Baibulo
Mfundo zotsatirazi, zomwe n’zogwirizana ndi zimene Baibulo limanena, zingakuthandizeni:
Muziganizira za ntchito basi. Muzichita zinthu mosangalala komanso mwaulemu ndi anzanu amene mumagwira nawo ntchito. Komabe, musamachite zinthu momasuka kwambiri chifukwa zimenezi zingachititse anthu ena kuganiza kuti ndinu wophweka pa nkhani ya zibwenzi kapena zogonana.
—Mateyu 10:16; Akolose 4:6.
Muzivala modzilemekeza. Kuvala mosadzilemekeza kumachititsa anthu ena kukuganizirani zinthu zolakwika. Baibulo limatilimbikitsa kuti tizivala “mwaulemu ndi mwanzeru.”
—1 Timoteyo 2:9.
Muzisankha mwanzeru anthu ocheza nawo. Ngati mumacheza ndi anthu amene amakonda kukopana ndi ena kuti azigonana nawo, ndiye kuti inunso anthu azikuchitirani zomwezo.
—Miyambo 13:20.
Muzipewa nkhani zopusa. Muzichokapo ngati anthu amene mukucheza nawo ayamba kukambirana nkhani zokhudza “khalidwe lochititsa manyazi, nkhani zopusa kapena nthabwala zotukwana, zomwe ndi zinthu zosayenera.”
—Aefeso 5:4.
Muzipewa malo komanso zinthu zimene zingakuikeni m’mavuto. Mwachitsanzo, chenjerani ngati munthu wina wakupemphani kuti mutsalire kuntchito popanda chifukwa chomveka nthawi yowerukira itakwana.
—Miyambo 22:3.
Muzikana molimba mtima komanso mosapita m’mbali. Munthu wina akamachita zinthu zosonyeza kuti akufuna mugone naye, muuzeni mosabisa chichewa kuti simungalole zimene akufunazo. (1 Akorinto 14:9) Mwachitsanzo, mungamuuze kuti: “Zimene mukuchitazi sizindisangalatsa ndipo mukundisowetsa mtendere. Musiyiretu zimenezi.” Mukhozanso kumulembera kalata munthuyo n’kufotokoza zimene iye akuchita, mmene zikukukhudzirani ndiponso zimene mukufuna kuti iye achite. Muuzeni momveka bwino kuti mumatsatira mfundo za m’Baibulo zokhudza kukhala ndi makhalidwe abwino.
—1 Atesalonika 4: 3-5.
Uzani ena kuti akuthandizeni. Ngati munthuyo akupitirizabe kukuvutitsani, uzani munthu wina amene mumamukhulupirira kuti akuthandizeni. Mukhoza kuuza wachibale wanu, mnzanu wakuntchito kapena munthu wina amene amadziwa kuthandiza anthu amene akukumana ndi vuto ngati lanulo. (Miyambo 27:9) Anthu ambiri amene amachitiridwa zachipongwe aona kuti pemphero ndi lothandiza kwambiri. Kaya simunapempherepo m’moyo wanu, musakayikire zoti Yehova, “Mulungu amene amatitonthoza m’njira iliyonse,” angakuthandizeni.
—2 Akorinto 1:3.
Anthu mamiliyoni ambiri amasowa mtendere kuntchito chifukwa chochitiridwa zachipongwe kapena kuvutitsidwa kuti agone nawo, koma Baibulo lingathandize anthu oterewa.